Aidiladha: Kampung Melayu, Air Itam tumbangkan seekor unta, 17 lembu, lima kambing

GEORGE TOWN, 30 Jun- Seekor unta serta 17 ekor lembu termasuk seekor lembu sado dan lima ekor kambing menjadi pilihan ibadah korban anak kariah Kampung Melayu, Air Itam di Pulau Pinang.Sambutan Aidiladha meriah di kampung tersebut dengan kehadiran segenap lapisan masyarakat.Paling mencuri tumpuan, seekor unta seberat lebih 600kg yang menjadi pilihan dalam ibadah korban anak kariah kampung tersebut.Program diketuai Pengerusi Pertubuhan Hijrah Madani Malaysia, Datuk Seri Salim Abdul Rahman.Acara turut diserikan dengan kehadiran sekumpulan anggota polis menerusi program ‘Kepolisan Komuniti’ yang diketuai Ketua Polis Daerah Timur Laut, ACP Soffian Santong.Kesemua anggota polis terbabit menerima bantuan Bakul Rahmah sempena Aidiladha sebagai tanda pengorbanan atas jasa yang dsumbangkan kepada anggota masyarakat.Hadir sama pada program tersebut ialah Ahli Parlimen Kuala Langat, Mohd Sany Hamzan.

(Anggota polis menerima bantuan Bakul Rahmah)


MyAirline tawar diskaun 20 peratus, elaun bagasi kepada pelajar

SEPANG, 30 Jun- Syarikat penerbangan tambang murah, MyAirline menawarkan diskaun 20 peratus serta elaun bagasi kepada pelajar yang menaiki penerbangan domestik bawah program 'MyAirline Student'.Menteri Pengangkutan, Anthony Loke berkata pelajar kini mempunyai lebih banyak pilihan apabila melancong di dalam negara."Saya ingin memuji MyAirline kerana menawarkan program ini, ia sangat dekat di hati saya kerana ia adalah satu dasar, satu inisiatif yang saya harap dapat memainkan peranan dan sebagai Menteri Pengangkutan saya boleh melakukan sesuatu untuk membantu pelajar kita. "Saya fikir ini salah satu cara kita boleh membantu pelajar kita terutamanya dari Sabah dan Sarawak kerana ada yang sukar untuk pulang ke kampung halaman walaupun sekali setahun," katanya.

Beliau bercakap kepada media selepas melancarkan laluan penerbangan baharu syarikat penerbangan tambang murah MyAirline ke Bangkok, Thailand di Lapangan Terbang Kuala Lumpur (KLIA) 2, di sini hari ini.

Jelas beliau, pelajar seharusnya dapat meneruskan pendidikan yang paling sesuai untuk mereka di mana-mana sahaja di negara ini, tanpa dibelenggu kekangan kewangan dan geografi. Tambahnya, penerbangan yang boleh dipercayai dan berpatutan adalah kunci untuk membolehkan pelajar mengejar peluang pendidikan terbaik dan mengukuhkan perpaduan.Dalam pada itu, MyAirline akan beroperasi di dua lapangan terbang di Bangkok, dengan operasi di Lapangan Terbang Suvarnabhumi pada 28 Jun dan di Lapangan Terbang Antarabangsa Don Mueang menjelang 1 Julai.Sejak penerbangan sulungnya pada 1 Disember tahun lalu, MYAirline menghubungkan Kuala Lumpur dengan pelbagai destinasi popular seperti Kota Kinabalu, Kuching, Kota Bharu, Langkawi, Pulau Pinang, Sibu, Tawau dan Miri.

E-kredit tiket penerbangan diperkenal Ogos depanDalam pada itu, Anthony berkata kementeriannya akan memperkenalkan sistem e-kredit tiket penerbangan, Ogos depan.Keperluan itu bagi memudahkan pelajar Institut Pengajian Tinggi Awam (IPTA) pulang ke kampung semasa musim perayaan dan cuti semester.Bantuan melibatkan pelajar dari Sabah dan Sarawak yang belajar di Semenanjung dan sebaliknya."Kerajaan melalaui Kementerian Pengangkutan pada tahun ini memang ada inisiatif untuk memberikan bantuan tiket kapal terbang kepada meereka, iaitu kita akan bagi satu bentuk kredit kepada mereka yang akan dikreditkan ke akaun masing-masing untuk mereka membeli tiket kapal terbang," jelasnya.Setakat ini, dianggarkan lebih 50,000 pelajar dari Sabah dan Sarawak menyambung pengajian di Semenanjung Malaysia.


TH perjelas isu ruang sempit, sesak di Mina

MEKAH, 30 Jun- Dapatkan maklumat sahih daripada Lembaga Tabung Haji (T-H) terlebih dahulu sebelum menyebar berita tidak sahih.Demikian ditegaskan Pengarah Urusan Kumpulan dan Ketua Pegawai Eksekutif TH, Syed Hamadah Syed Othman.Jelas beliau, masalah ruang sempit dan sesak di Mina dihadapi jemaah haji semua negara sejak sekian lama.Perkara itu bukan isu yang baru timbul.Jemaah telah pun dimaklumkan mengenainya semasa kursus haji di tanah air dan ketika taklimat Masyair.TH juga mengambil inisiatif meningkatkan jumlah jemaah haji yang melaksanakan nafar awal tahun ini, sehingga 50 peratus.Ia bertujuan mengurangkan kesesakan di khemah penginapan di Mina.Manakala baki jemaah lain akan melaksanakan nafar Thani iaitu kekal di Mina hingga 13 Zulhijjah."Pihak Pengurusan Maktab Tabung Haji (TH) juga telah memberi sebahagian ruang yang diperuntukkan untuk ruang pejabat dan penginapan petugas TH termasuk ruang petugas Muassasah kepada jemaah haji bagi meningkatkan saiz ruang yang sedia ada. "Namun begitu ada sebahagian jemaah haji yang tidak dapat menyesuaikan diri dengan suasana ini dan pihak TH telah membenarkan jemaah berulang alik dari Mekah ke Mina jika ada permintaan," kata Syed Hamadah pada sidang media di sini.

(Pengarah Urusan Kumpulan dan Ketua Pegawai Eksekutif TH, Syed Hamadah Syed Othman)

Nafar awal akan membolehkan jemaah haji Malaysia melaksanakan lontaran ketiga-tiga jamrah iaitu jamrah sughra, wusta dan qubra pada 12 Zulhijjah sebelum terus meninggalkan Mina.Sebelum ini, hanya 10 peratus daripada keseluruhan jemaah melaksanakan nafar awal.


40,000 anggota polis dikerah tangani rusuhan di Perancis

(Anggota bomba bertindak memadamkan kebakaran yang dicetuskan akibat protes/Foto AFP)

PARIS, 30 Jun- Kira-kira 40,000 anggota polis di Perancis dikerah pada Khamis, bagi menangani sebarang rusuhan di seluruh negara itu.Ia susulan kejadian seorang remaja berusia 17 tahun ditembak mati polis ketika diminta memberhentikan kereta.Menurut sumber polis, pihak berkuasa Perancis telah bersedia untuk protes malam yang lebih ganas.Sumber itu merujuk 'malam yang akan datang' dijangka 'menjadi teater keganasan bandar' dengan tindakan yang disasarkan kepada kuasa perintah dan simbol negara.

(Pegawai Briged Penyelidikan dan Intervensi Polis Negara Perancis (BRI) dikerah ke pinggirbandar Nanterre, ketika pihak berkuasa bersiap sedia untuk protes yang lebih ganas pada malam akan datang berhubung kejadian tembakan maut seorang remaja oleh seorang anggota polis/Foto AFP)

Menteri Dalam Negeri, Gerald Darmanin berkata kerajaan perlu bertindak tegas bagi menamatkan rusuhan.Pergolakan itu mula tercetus di pinggir bandar Nanterre, di sini.Sementara itu, Clamart, pinggir bandar di Paris telah pun mengisytiharkan perintah berkurung semalaman, antara 9.00 malam dan 6.00 pagi dari Khamis hingga Isnin depan.Wilayah Paris turut mengumumkan perkhidmatan bas dan trem di dalam dan sekitar ibu negara akan dihentikan setiap malam bermula 9:00 malam mulai Khamis 'untuk memastikan perlindungan kakitangan dan penumpang'.-AFP


Malaysia kecam tindakan berulang bakar al-Quran di Sweden

KUALA LUMPUR, 30 Jun- Malaysia menyeru kerajaan Sweden untuk menghentikan memberi kelulusan kepada tindakan provokatif membakar al-Quran di Stockholm, Sweden yang jelas merupakan jenayah kebencian dan pelaku harus bertanggungjawab.Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar, menerusi satu kenyataan memaklumkan, Kerajaan Perpaduan amat bimbang dan marah dengan keputusan berulang untuk membenarkan tindakan keji itu atas nama kebebasan bersuara dan bahawa negara berdiri dalam solidariti dengan komuniti yang terjejas.“Malaysia mengutuk sekeras-kerasnya tindakan keji tersebut di luar sebuah masjid di Stockholm pada sambutan Aidiladha iaitu pada hari kegembiraan, perayaan dan perpaduan yang penting bagi umat Islam di seluruh dunia. Ini adalah manifestasi jelas kebencian, sikap tidak bertoleransi agama dan Islamofobia.“Kebebasan bersuara adalah hak asasi tetapi adalah penting untuk mendukung hak ini dalam lingkungan batasan dengan penuh menghormati dan bertanggungjawab,” katanya dalam kenyatan tersebut.Beliau menyeru semua pihak untuk mengecam tindakan tersebut dan menggalakkan persefahaman, rasa hormat, serta keharmonian di kalangan semua ahli masyarakat.

(Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar)


Warga Nepal lemas, jatuh tasik ketika kutip bola golf

JOHOR BAHRU, 30 Jun- Seorang lelaki warga Nepal ditemukan lemas selepas disyaki terjatuh ke dalam tasik ketika mengutip bola golf di sebuah kelab golf di Kempas Lama, semalam.Komander Operasi Balai Bomba dan Penyelamat (BBP) Tebrau, Pegawai Bomba Kanan II Noor Azhan Ahmad berkata Pusat Gerakan Operasi menerima panggilan kecemasan berhubung kejadian itu pada pukul 4.38 petang."Mangsa yang berusia 27 tahun disyaki terjatuh ke dalam tasik pada pukul 3.50 petang dan ketika kejadian, dia sedang bekerja mengutip bola golf di kawasan tasik tersebut," katanya dalam satu kenyataan malam tadi.Beliau berkata pencarian dibuat menggunakan teknik pencarian permukaan dalam radius 3.05 meter sebelum mangsa dijumpai kira-kira 5.39 petang pada jarak 3.05 meter dari lokasi terakhir mangsa. "Mangsa disahkan meninggal dunia di tempat kejadian dan diserahkan kepada pihak polis untuk tindakan lanjut," katanya.Tambahnya, operasi tamat sepenuhnya pada pukul 6.15 petang.


Agong zahir harapan Malaysia-Arab Saudi tingkat hubungan dua hala

KUALA LUMPUR, 30 Jun- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan harapan agar Malaysia dan Arab Saudi mempertingkatkan dan mengukuhkan lagi hubungan dua hala dan perpaduan ummah.Menerusi satu hantaran di laman Facebook rasmi Istana Negara, Seri Paduka menzahirkan harapan tersebut pada Majlis Jamuan Teh Petang yang dianjurkan oleh Putera Mahkota dan Perdana Menteri Arab Saudi, Putera Mohammed bin Salman bin Abdulaziz Al Saud di Mina, semalam.Turut berangkat, Pemangku Raja Pahang Tengku Mahkota Tengku Hassanal Ibrahim Alam Shah.“Dalam majlis yang berlangsung selama satu jam tersebut, Seri Paduka Baginda telah berkenan bertukar-tukar pandangan bersama Yang Amat Mulia Putera Mohammed dalam pelbagai perkara, termasuk hubungan dua hala yang telah terjalin dengan erat dan secara istimewa antara Malaysia dan Arab Saudi,” menurut catatan tersebut.Al-Sultan Abdullah turut menzahirkan ucapan tahniah kepada Putera Mohammed atas persiapan rapi dan kejayaan kerajaan Arab Saudi menerima dua juta jemaah bagi musim haji tahun ini, iaitu jumlah terbesar semenjak COVID-19.Pertemuan berkenaan juga adalah merupakan manifestasi hubungan akrab antara kedua-dua negara.


Elak jadikan sensitiviti 3R, modal politik menjelang pilihan raya

KUALA LUMPUR, 29 Jun- Jangan jadikan sensitiviti kaum, agama dan institusi beraja (3R) sebagai modal politik menjelang pilihan raya di enam negeri tidak lama lagi.

Penganalisis Politik Universiti Sains Malaysia, Prof Sivamurugan Pandian berkata perkara itu perlu dipelihara.Lebih-lebih lagi dalam konteks masyarakat majmuk di negara ini.

(Penganalisis Politik Universiti Sains Malaysia, Prof Sivamurugan Pandian)

"Sudah pastilah mereka yang mahu melihat pilihan raya sebagai satu cabang besar, memberikan mandat kepada rakyat harus juga melihat ada keterbatasan, limitasi yang perlu kita akur supaya tidak mewujudkan perpecahan dalam kalangan masyarakat hanya semata-mata disebabkan kita mahu meraikan proses pendemokrasian tersebut", katanya kepada RTM.Penganalisis Politik dan Media Baharu, Prof. Madya Dr Sara Chinnasamy senada dengan pandangan tersebut."Perkara yang berkaitan 3R ini kita perlulah kita elakkan dan kita perlulah berhemah dari segi menjalankan kempen-kempen politik dan mengelakkan perkara-perkara seperti memalukan mana-mana pihak ataupun berbentuk provokatif dan lebih ke arah kepada literasi politik yang lebih matang", katanya.


Malaysia kutuk sekeras-kerasnya pembakaran al-Quran di Stockholm- Zambry

(Menteri Luar Datuk Seri Dr Zambry Abdul Kadir)

KUALA LUMPUR, 29 Jun- Malaysia mengutuk sekeras-kerasnya keputusan pihak berkuasa Sweden yang membenarkan tindakan provokatif membakar kitab suci al-Quran pada 28 Jun, 2023 di Stockholm. Menteri Luar Datuk Seri Dr Zambry Abdul Kadir dalam hantarannya dalam jalur Tweeter hari ini berkata keputusan mahkamah Sweden bukan satu langkah progresif dalam usaha untuk meningkatkan perasaan saling memahami dan menghormati untuk kebaikan manusia. “Perbuatan yang mencemari kesucian al-Quran ketika umat Islam di seluruh dunia sedang menyambut Aidiladha merupakan satu tindakan yang menyinggung perasaan Muslim di seluruh dunia dan mencabuli prinsip sejagat iaitu saling memahami dan menghormati kesemua agama dan kitab suci mereka,” katanya.- BERNAMA

(Seorang lelaki bertindak membakar sebilangan muka surat kitab suci al-Quran di luar masjid utama di Stockholm, Sweden semalam/AFP)


Malaysia giat galak pelaburan dalam teknologi baharu - Teo

SHANGHAI, 29 Jun- Malaysia giat menggalakkan pelaburan dalam teknologi baharu seperti teknologi kewangan, e-dagang dan kesihatan digital, kata Timbalan Menteri Komunikasi dan Digital Teo Nie Ching.Beliau berkata Malaysia telah mewujudkan sandbox kawal selia untuk menggalakkan inovasi dan menyediakan ruang selamat untuk menguji idea baharu.

(Timbalan Menteri Komunikasi dan Digital Teo Nie Ching/BERNAMA)

“Kerajaan juga telah memperkenalkan pelbagai program insentif dan geran untuk menyokong syarikat permulaan teknologi dan menarik pelaburan langsung asing,” katanya dalam ucaptama bertajuk “Teknologi Memacu Perubahan” di Kongres Dunia Mudah Alih (MWC) Shanghai 2023 di sini hari ini.MWC Shanghai 2023 diadakan dari 28 hingga 30 Jun 2023 di Shanghai New International Expo Centre, yang menyaksikan penyertaan kira-kira 300 peserta pameran, termasuk pemain global seperti Huawei.Teo berkata kerjasama adalah kunci untuk merealisasikan sepenuhnya potensi pelaburan teknologi dan digital di Asia.“Kami mengalu-alukan kerjasama dengan syarikat teknologi antarabangsa, pelabur dan inovator. “Dengan bekerjasama, kami dapat memanfaatkan kekuatan kami, berkongsi pengetahuan dan memacu perubahan transformatif dalam industri,” katanya.Menurut Teo, syarikat yang berada di Malaysia akan dapat meneroka pasaran Asia yang luas dan memanfaatkan lokasi strategik Malaysia untuk berkembang lebih jauh ke negara jiran.Beliau berkata ekonomi digital adalah antara tonggak utama ekonomi Malaysia, menyumbang 23.2 peratus kepada Keluaran Dalam Negara Kasar (KDNK) negara pada 2021. “Angka ini diunjurkan meningkat kepada 25.5 peratus menjelang 2025,” katanya.- BERNAMA


PRN: Kekal patuhi etika media sosial - Fahmi

KUALA LUMPUR, 29 Jun- Keghairahan berkempen menjelang pilihan raya di enam buah negeri, bukan alasan untuk mengendahkan ketertiban dalam membuat hantaran di media sosial.Jelas Menteri Komunikasi dan Digital, Fahmi Fadzil, sebarang hantaran di platform berkenaan yang mengancam keharmonian negara tidak terlepas untuk dikenakan tindakan undang-undang."Sekiranya kita membuat hantaran yang melanggar undang-undang, pihak berkuasa akan meneliti seterusnya boleh mengambil tindakan. Kita pun sedia maklum, lima negeri sudah membubarkan Dewan Undangan Negeri (DUN).Jadi, bila sudah mula bubar itu, kita ada semangat yang memuncak untuk langkah seterusnya namun kita perlu beringat dan ikut ketertiban bagi mengelak daripada menyinggung perasaan pengguna-pengguna media sosial lain," kata Fahmi kepada pemberita dalam Majlis Ibadah Korban di Masjid Muhammadi Angkasapuri, pagi tadi.Tambahnya, etika penggunaan media sosial wajar dipatuhi tanpa mengira waktu sekali gus dapat memupuk semangat perpaduan meski hanya menggunakan platform dalam talian.

(Menteri KKD, Fahmi Fadzil menyantuni petugas RTM melapah daging korban, pagi tadi/FB Menteri)


Kutipan tol Plaza Tol Alam Damai bermula tengah malam ini

KUALA LUMPUR, 29 Jun- Kutipan tol bagi Plaza Tol Alam Damai akan bermula tengah malam ini. Sebelum ini, pengguna telah menikmati tol percuma selama dua minggu dari 16 hingga 29 Jun 2023 sempena pembukaan Fasa dua Lebuhraya Bertingkat Sungai Besi-Ulu Kelang (SUKE).Melalui kenyataan, SUKE memaklumkan Kadar tol di Plaza Tol Alam Damai bermula dengan RM2.30 bagi kenderaan kelas 1 sehingga RM6.90 bagi kenderaan kelas 3.

Kutipan tol akan dilaksanakan secara elektronik sepenuhnya menggunakan kad Touch ‘N Go, SmartTAG dan Identifikasi Frekuensi Radio (RFID).Justeru, pengguna disaran agar memastikan baki kad Touch ‘N Go dan e-wallet mencukupi sebelum memasuki Lebuhraya SUKE.SUKE fasa dua melibatkan baki jajaran utama sepanjang 7.8 kilometer bermula dari Sri Petaling, Lebuhraya Shah Alam (KESAS) hingga Persimpangan Cheras-Kajang.


Ketepikan ego, kepentingan kaum kerabat, keluarga demi kekuatan negara- PM

KUALA LUMPUR, 29 Jun- Perdana Menteri Datuk Seri Anwar Ibrahim menyeru agar seluruh rakyat Malaysia mengetepikan ego, kepentingan kaum kerabat dan keluarga demi kekuatan negara tanpa mengira bangsa, terutama dalam mereka yang lemah dan terpinggir.Beliau berkata berkata tanggal 10 Zulhijjah setiap tahun, umat Islam seluruh dunia melaksanakan ibadah korban sempena memperingati pengorbanan suci Nabi Ibrahim dan keluarga baginda."Meski serba kekurangan di tanah serba gersang dalam daerah yang sepi tidak berpenghuni, namun hakikatnya tetap subur dibasahi keimanan dan kasih sayang serta keikhlasan jiwa menurut perintah yang Maha Esa", katanya dalam perutusan Aidiladha yang disiarkan menerusi facebook.

(Perdana Menteri Datuk Seri Anwar Ibrahim/BERNAMA)

Pengorbanan tersebut yang menjadi asas kepada sebuah perjuangan suci mengembalikan maruah umat dan menjamin keadilan buat semua."Justeru, ibrah itu menjadi asas keyakinan kita dalam mengemban amanah dan menunaikan cita-cita para pewaris bangsa. Ini tekad dan sumpah kita. "Bersama kita satukan kekuatan, mara demi sebuah negara yang maju, sejahtera dan ihsan terhadap rakyatnya", katanya.Dalam masa yang sama, beliau turut mendoakan rakyat Malaysia yang menunaikan haji di tanah suci agar beroleh haji yang mabrur serta selamat pulang ke tanah air.


Ibadah korban Masjid RTM, daging korban diagihkan kepada penduduk sekitar, petugas RTM

(Majlis ibadah korban yang dilaksanakan di Masjid Muhammadi, Angkasapuri)

KUALA LUMPUR, 29 Jun- Kemeriahan Sambutan Aidiladha terus dirasai. Tidak terkecuali, di Masjid Muhammadi, Angkasapuri.

Majlis ibadah korban itu turut disertai, Menteri Komunikasi dan Digital, Fahmi Fadzil.Program tahunan itu dijayakan lebih 80 kakitangan Jabatan Penyiaran dan warga Pantai Dalam.

(Menteri Komunikasi dan Digital, Fahmi Fadzil)

"Mampu merapatkan silaturrahim, mengukuhkan ukhwah terutama dalam kalangan kakitangan mahupun pelajar. Saya difahamkan ada pelajar-pelajar dariapda Universiti Malaya datang untuk serta termasuk juga warga Lembah Pantai. Jadi saya terkejut juga, alhamdulilah dapat merapatkan dan ini sangat positif dan baik, saya amat mengalu-alukan", kata Menteri Komunikasi dan Digital Fahmi Fadzil.Menurut Pengerusi Masjid Muhammadi Angkasapuri, Datuk Mohd Irwan Mansur, sebanyak 11 ekor lembu dan lima ekor kibas dikorbankan untuk diagihkan kepada 300 masyarakat sekitar dan petugas RTM."Ini adalah sumbangan dari pegawai dan kakitangan RTM. Kita juga ingin mengucapkan ribuan terima kasih kepada Yang Berhormat Menteri yang bersama-sama kita hari ini dan beliau juga menyumbangkan seekor lembu", katanya.Mereka ditemui dalam Majlis ibadah korban, Masjid Muhammadi Angkasapuri.


Dijangka ribut petir di 11 negeri hari ini - MET Malaysia

KUALA LUMPUR, 29 Jun - Jabatan Meteorologi Malaysia (MetMalaysia) setakat 2.45 petang mengeluarkan amaran ribut petir, hujan lebat dan angin kencang yang dijangka berlaku di 11 negeri hari ini sehingga 7 malam.Negeri yang terlibat ialah Kedah meliputi Sik, Baling, Kulim dan Bandar Baharu; Perak; Kelantan (Gua Musang) serta Terengganu (Setiu, Kuala Nerus, Hulu Terengganu, Kuala Terengganu, Marang da Dungun).Sementera itu, di Pahang (Tanah Tinggi Cameron, Lipis, Raub, Bentong dan Rompin); Selangor (Hulu Selangor, Gombak dan Hulu Langat); Wilayah Persekutuan Kuala Lumpur; Negeri Sembilan (Jelebu, Seremban, Kuala Pilah dan Jempol) dan Johor (Segamat, Kluang, Mersing dan Kota Tinggi).Di Sarawak pula meliputi Sibu (Kanowit dan Selangau); Mukah (Mukah); Kapit (Song, Kapit dan Bukit Mabong); Bintulu, Miri (Subis, Miri dan Marudi) dan Limbang.Di pedalaman Sabah pula, Sipitang, Beaufort dan Tambunan); Pantai Barat, Tawau (Kunak dan Lahad Datu); Sandakan (Tongod, Telupid, Kinabatangan dan Beluran) dan Kudat (Kota Marudu dan Pitas).


Aidiladha: JPV Perlis keluarkan 791 Permit Sembelih Luar

KANGAR, 29 Jun- Sambutan Aidiladha di Perlis disambut meriah dengan pelaksanaan ibadah korban sama ada di masjid, surau atau kawasan komuniti setempat.Ini setelah Jabatan Perkhidmatan Veterinar (JPV) Perlis mengeluarkan 791 Permit Sembelih Luar (PSL) bagi penyembelihan lembu dan kerbau sepanjang Aidiladha kali.Menurut ADUN Indera Kayangan, Gan Ay Ling, antara lokasinya ialah di kawasan Dewan Undangan Negeri (DUN) Indera Kayangan melibatkan Masjid Al-Ariffin di Padang Katong dan Masjid Saidina Umar Al-Khattab di Kampung Guar Syed Alwi serta Surau Imam As Shafei, Taman Jali."Sebanyak tiga ekor lembu diserahkan Pusat Khidmat DUN Indera Kayangan untuk dikorban."Ia dilaksanakan secara gotong-royong melibatkan pengurusan masjid dan surau bersama penduduk setempat."Program sebegini dapat mengeratkan silaturahim antara semua terlibat, malah daging-daging korban diagihkan kepada golongan memerlukan dalam kalangan asnah dan fakir miskin sebagai tanda kesyukuran dan berkongsi rezeki," katanya kepada pemberita di sini.

(Sebanyak tiga ekor lembu diserahkan Pusat Khidmat DUN Indera Kayangan untuk dikorban)


Lagi cubaan seludup beras dari Singapura gagal

JOHOR BAHRU, 29 Jun- Cubaan membawa masuk 10 tan beras dari Singapura bernilai RM50,000 berjaya dipatahkan Jabatan Perkhidmatan Kuarantin dan Pemeriksaan Malaysia (MAQIS) Johor di Kompleks Sultan Abu Bakar (KSAB) Johor Bahru, 12:30 tengahari semalam.Menerusi kenyataan MAQIS Johor memaklumkan pemandu lori tersebut gagal mempamerkan dokumen sah membawa masuk komoditi itu ke Malaysia.

Pemeriksaan mendapati lori tersebut diikrar oleh ejen penghantaran, untuk membawa masuk makanan haiwan.Kesemua beras diisi di dalam 10 guni besar, diserahkan kepada Pihak Kawalselia Padi dan Beras Johor untuk tindakan lanjut.Manakala pemandu lori berumur 32 tahun diambil keterangan sebelum dibebaskan.Sebarang kemasukan beras import dikawal menerusi kelulusan permit import oleh Ketua Pengarah Kawal Selia Padi dan Beras.


Lori langgar pagar IPD, anggota polis cedera telah stabil

IPOH, 29 Jun- Anggota polis yang cedera selepas sebuah lori kontena merempuh pagar dan pos pengawal Ibu Pejabat Polis Daerah (IPD) Tapah semalam berada dalam keadaan stabil.Ketua Polis Perak, Datuk Seri Mohd Yusri Hassan Basri berkata mangsa berusia 23 tahun itu hanya menerima rawatan pesakit luar di Hospital Tapah.Mangsa mengalami kecederaan di bahagian muka dan tangan."Kerosakan yang dialami oleh IPD Tapah agak serius dan saya telah meminta ibu pejabat itu untuk menyediakan laporan untuk diberikan kepada saya. Saya akan bawa perkara ini kepada pihak lebih tinggi untuk kita mengambil langkah-langkah lebih proaktif untuk meningkatkan lagi tahap keselamatan IPD Tapah dan juga keseluruhan IPD ini," katanya kepada pemberita ketika menghadiri Program Ibadah Korban Ibu Pejabat Polis Daerah Ipoh di Balai Polis Kampung Rapat, di sini.Dalam kejadian kira-kira pukul 1.25 pagi semalam, lori kontena membawa muatan kerusi permainan itu sedang dalam perjalanan ke Ipoh dari Kuala Lumpur sebelum terbabas dan merempuh pagar utama serta pos pengawal.Pemandu lori direman sehari bagi membantu siasatan di bawah Seksyen 42 (1) Akta Pengangkutan Jalan 1987.


Masalah kesihatan, tujuh jemaah haji tidak jalani wukuf

MEKAH, 29 Jun- Seramai tujuh orang jemaah haji Malaysia dilapor tidak dapat menyelesaikan ibadah haji masing-masing tahun ini, disebabkan masalah kesihatan.Perkara itu dimaklumkan Menteri Di Jabatan Perdana Menteri, Hal Ehwal Agama, Datuk Dr Mohd Na’im Mokhtar selepas jemaah haji selesai tempoh berwuquf pada 9 Zulhijah.Menurutnya, tujuh orang tersebut termasuk tiga yang masih koma di Hospital Arab Saudi disebabkan serangan angin ahmar dan radang paru-paru.Manakala empat orang lagi berjaya dibawa ke Arafah namun keadaan ketika di lokasi berkenaan tidak mengizinkan mereka menyempurnakan wajib haji untuk berwuquf."Mereka yang tidak dapat menyempurnakan ibadah haji tahun ini berusia antara 50 hingga 80 tahun."Pemantauan ke atas tiga pesakit yang koma akan diteruskan pihak perubatan Tabung Haji (TH) dari semasa ke semasa."Mereka yang sakit dan dirawat di Hospital Arab Saudi diberikan rawatan secara percuma, dibiayai kerajaan Arab Saudi sehingga mereka sihat. Bila sudah sihat, mereka akan dibawa pulang ke Malaysia," katanya.Seramai 54 pesakit dibawa menaiki Safari Wuquf semasa di Arafah untuk melengkapkan wajib haji masing-masing dengan dibantu pegawai bertugas.Manakala sehingga semalam, 63 pesakit masih mendapatkan rawatan di Pusat Rawatan TH di Mekah, dengan 42 daripadanya lelaki.

(Pemantauan ke atas tiga pesakit yang koma akan diteruskan pihak perubatan TH dari semasa ke semasa)


Jangan jadi mangsa 'bedal haji' - Menteri Agama

MEKAH, 29 Jun - Rakyat Malaysia beragama Islam diingatkan sekali lagi agar menyiasat terlebih dahulu tawaran perkhidmatan Badal Haji oleh individu atau syarikat yang tidak dilesenkan oleh Lembaga Tabung Haji (TH).Menteri Di Jabatan Perdana Menteri, Hal Ehwal Agama, Datuk Dr Mohd Na’im mokhtar, berkata ini berikutan kes sedemikian banyak kali berlaku setiap kali musim haji.Tambah Dr Mohd Nai'm, perkhidmatan tersebut boleh dipercayai sekiranya dikendalikan oleh Pengelola Jemaah Haji yang dilesenkan oleh TH."Jika seseorang itu mahu mengambil perkhidmatan badal haji yang bukan ditawarkan syarikat Pengelola Jemaah Haji (PJH) yang dilesenkan TH, dia perlu menyiasat betul-betul supaya tidak tertipu. Kita tidak mahu badal haji menjadi 'bedal haji'," katanya kepada media di sini hari ini ketika ditanya mengenai isu penipuan badal haji baru-baru ini yang tular di media sosial.

(Rombongan jemaah haji di Tanah Suci/FOTO FB Dr Na'im)

Beliau tidak menafikan ramai menjadi mangsa terjerat penipuan tawaran badal haji meskipun kerap diberi peringatan."Ini kerana rakyat Malaysia secara umum terkenal dengan 'hati lembut' dan mudah mempercayai, terutama apabila membabitkan urusan ibadah.Katanya, rakyat Malaysia yang berhasrat mendapatkan badal haji boleh merujuk senarai PJH dalam laman sesawang TH yang telah dilesenkan selepas memenuhi syarat ketat."Jadi kemungkinan untuk berlakunya penipuan adalah tipis," katanya.Beliau turut menasihatkan mangsa yang telah ditipu supaya membuat laporan polis, selain mengingatkan orang ramai untuk lebih berhati-hati pada masa akan datang.


Kajian mengenai sistem penyuraian trafik sedang dijalankan di Melaka

BUKIT PALAH, 29 Jun- Satu kajian sedang dijalankan untuk melaksanakan sistem penyuraian trafik secara berkesan, terutama pada hari bekerja dan hujung minggu serta cuti umum di kawasan Bandaraya Melaka.Ketua Menteri Melaka, Datuk Seri Ab Rauf Yusoh, berkata kerajaan negeri juga sedang mengenal pasti inisiatif terbaik untuk menyelesaikan masalah tersebut.Katanya, masalah ini akan diselesaikan segera dalam memastikan pengunjung selesa ketika melancong di Melaka terutama ketika Tahun Melawat Melaka (TMM) 2024 nanti.  "Kajian ini masih dikaji dengan teliti dan dilihat punca kesesakan ini akan dibuat kajian untuk diuraikan agar dapat melancarkan trafik. "Ia mengambil masa tidak lama lagi dan kita akan mulakan beberapa percubaan menutup jalan-jalan yang sesak agar kesannya akan diambil kira untuk kita menjalankan tempat-tempat yang lain," katanya kepada pemberita selepas solat sunat Aidiladha dan pelaksanaan ibadah korban di Masjid Al-Azim di sini.Beliau juga menyifatkan sambutan Aidiladha kali ini disambut dengan suasana yang cukup meriah dan ceria serta disambut oleh semua lapisan masyarakat selaras dengan konsep Malaysia Madani.


Rangkuman solat Aidiladha di seluruh negara

KUALA LUMPUR, 29 Jun- Umat Islam di seluruh negara menyambut Hari Raya Haji hari ini.Sudah menjadi kelaziman, umat Islam juga akan beramai-ramai ke masjid untuk menunaikan solat sunat itu.Di Perak, Sultan Perak, Sultan Nazrin Muizzuddin Shah berangkat menunaikan solat sunat Aidiladha bersama kira-kira 1,000 rakyat di Masjid Sultan Azlan Shah, Ipoh.Baginda tiba di masjid berkenaan kira-kira pukul 8.30 pagi.Turut berangkat, Raja Di Hilir Perak, Raja Iskandar Dzurkarnain Sultan Idris Shah.Ketibaan baginda disambut Menteri Besar Perak, Datuk Seri Saarani Mohamad, Setiausaha Kerajaan Negeri, Datuk Ahmad Suaidi Abdul Rahim dan Datuk Bandar Ipoh, Datuk Rumaizi Baharin. Solat sunat Aidiladha diimami Imam utama Masjid Sultan Azlan Shah, Syed Mohd Muzzaffar Syed Azlan dengan tajuk khutbah 'Aidiladha: Ibadah Korban- Bukti Takwa Ke Hadrat Ilahi.Sementara itu, di Johor, Tunku Temenggong Johor, Tunku Idris Iskandar Al-Haj Sultan Ibrahim berkenan berangkat ke Masjid Sultan Abu Bakar, Johor Bahru untuk menunaikan solat sunat Aidiladha bersama-sama 1,000 jemaah.Turut berangkat, adindanya, Tunku Panglima Johor Tunku Abdul Rahman Hassanal Jefri Sultan Ibrahim dan Tunku Putera Johor Tunku Abu Bakar Sultan Ibrahim. Turut menunaikan solat sunat Aidiladha adalah Menteri Besar Johor, Datuk Onn Hafiz Ghazi.Di Sarawak pula, lebih 5,000 jemaah menunaikan solat sunat Aidiladha bersama Premier Sarawak, Tan Seri Abang Johari Tun Openg di Masjid Jamek, Petrajaya, pagi tadi.Turut menunaikan solat sunat di masjid berkenaan Menteri Pelancongan, Industri Kreatif dan Seni Persembahan Sarawak, Datuk Seri Abdul Karim Rahman Hamzah, Setiausaha Kerajaan Sarawak, Datuk Amar Mohamad Abu Bakar Marzuki dan Timbalan Menteri Utiliti dan Telekomunikasi Sarawak, Datuk Dr. Abdul Rahman Junaidi.Solat sunat Aidiladha dipimpin oleh Imam Besar Negeri Sarawak, Datuk Mustapha Kamal Ahmad Fauzi dan seterusnya menyampaikan khutbah Aidiladha.Dalam pada itu, di Pahang, hampir 3,000 penduduk sekitar daerah Kuantan mula menunaikan solat sunat Aidiladha di Masjid Negeri Sultan Ahmad 1, pada pukul 8.30 pagi tadi.Jemaah masjid itu diimami Imam Masjid Negeri, Shaifuddin Ngah, diikuti khutbah khas disampaikan Imam 1 Masjid Negeri, Muhammad ‘Izzan Idris al-Hafiz.Sementara itu, Pemangku Raja Pahang, Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah turut mengiringi Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah menunaikan ibadah haji di Tanah Suci.Di Kelantan, Tengku Mahkota Kelantan, Dr Tengku Muhammad Faiz Petra berkenan berangkat menunaikan solat sunat Aidiladha di Masjid Muhammadi, Kota Bharu, pagi tadi.Baginda tiba sekitar pukul 8.00 pagi dan menyertai lebih 3,000 jemaah yang hadir. Turut mengiringi baginda, Menteri Besar Kelantan Datuk Ahmad Yakob serta Ketua Polis Kelantan, Datuk Muhamad Zaki Harun. Solat sunat Aidiladha diimami Imam Besar Negeri Kelantan, Hana Pizi Abdullah manakala khutbah dibacakan Mufti Kelantan, Datuk Muhammad Shukri Mohamed.


Sultan Terengganu solat Aidiladha bersama lebih 1,500 jemaah

KUALA TERENGGANU, 29 Jun- Sultan Terengganu, Sultan Mizan Zainal Abidin berkenan menunaikan solat sunat Aidiladha di Masjid Al-Muktafi Billah Shah, Ladang, Kuala Terengganu.Lebih 1,500 jemaah bersama-sama menunaikan solat sunat Aidiladha di masjid sama.Baginda berangkat pada pukul 7.45 pagi bersama Yang Dipertuan Muda, Tengku Muhammad Ismail dan Tengku Sri Setia Mahkota Raja, Tengku Muhammad Mua’az.Mufti Terengganu, Dr Mohamad Sabri Haron mengimami solat sunat berkenaan selain turut membacakan khutbah bertajuk 'hakikat hamba dalam ibadah korban'.Selepas selesai menunaikan solat, baginda meluangkan masa beramah mesra dengan rakyat jelata. Cuaca baik pagi ini di Kuala Terengganu memberi kelebihan buat umat Islam menyambut hari raya korban dalam suasana penuh meriah.Dalam pada itu, kira-kira 4,000 umat Islam menunaikan solat Aidiladha di Masjid Negeri, Pulau Pinang.Berangkat sama di Masjid Negeri, Yang di-Pertua Negeri Pulau Pinang, Tun Ahmad Fuzi Abdul Razak dan isteri, Toh Puan Seri Utama Khadijah Mohd Nor.Solat Aidiladha di Pulau Pinang diimami Imam Besar Masjid Negeri Pulau Pinang, Datuk Mohd Nordin Samah.


Anwar solat Aidiladha bersama warga Putrajaya

PUTRAJAYA, 29 Jun- Perdana Menteri, Datuk Seri Anwar Ibrahim bersama ribuan jemaah menunaikan solat sunat Aidiladha di Masjid Putra, Putrajaya. Sejurus tiba pada pukul 8.18 pagi, Anwar menunaikan solat sunat dua rakaat dan seterusnya menyertai jemaah lain untuk bertakbir. Beliau kemudian menunaikan solat sunat Aidiladha yang diimami Imam Besar Masjid Putra, Salahuddin Ghozali.Antara yang hadir ialah Menteri Dalam Negeri, Datuk Seri Saifuddin Nasution dan Ketua Setiausaha Negara, Tan Seri Mohd Zuki Ali. Sejurus selesai khutbah Aidiladha bertajuk "Nilai Pengorbanan", Anwar kemudian beramah mesra dengan jemaah yang hadir.Mereka tidak melepaskan peluang bersalaman dan mengambil gambar bersama pemimpin negara itu.

(Beliau kemudian menunaikan solat sunat Aidiladha yang diimami Imam Besar Masjid Putra, Salahudin Ghozali)


JPV Perlis lulus 1,075 permit sembelih korban

KANGAR, 29 Jun- Sebanyak 1,075 permit menyembelih dikeluarkan Jabatan Perkhidmatan Veterinar (JPV) Negeri Perlis bersempena Aidiladha tahun ini, di seluruh negeri itu.Daripada jumlah tersebut, 791 Permit Sembelih Luar (PSL) dikeluarkan bagi penyembelihan lembu dan kerbau.Manakala 284 PSL dikeluarkan bagi menyembelih kambing yang dipohon untuk dilaksanakan di luar rumah penyembelihan seperti masjid, surau atau mana-mana lokasi yang menjalankan ibadah korban. Timbalan Pengarah JPV Perlis, Dr. Madihah Mohd Zin berkata pihaknya akan melaksanakan pemantauan secara berkala aktiviti penyembelihan korban, yang dilaksanakan di lokasi dibenarkan.Pemantauan bertujuan memastikan aktiviti penyembelihan korban dijalankan dengan teratur dan bersih.Sekali gus mengelak penyakit bawaan daging sembelihan korban yang boleh mengancam keselamatan makanan serta kesihatan awam, selain mengambil kira kebajikan haiwan semasa ibadah korban dilaksanakan.Dr. Madihah menyembah maklum perkara berkenaan kepada Pemangku Raja Perlis, Tuanku Syed Faizuddin Putra Jamalullail ketika baginda berkenan berangkat ke Kompleks Veterinar Negeri Perlis di Kangar bagi menerima sembah taklimat berkaitan perkembangan pengurusan ibadah korban, di sini pada Rabu.

(Pemangku Raja Perlis, Tuanku Syed Faizuddin Putra Jamalullailberkenan berangkat ke Kompleks Veterinar Negeri Perlis di Kangar)


Program Peduli Veteran diperluas, perkasa sosioekonomi

GERIK, 29 Jun- Program Peduli Veteran (PPV) tidak hanya memfokuskan pemberian bantuan kewangan kepada golongan veteran tentera.Kini, ia diperluas dengan memperkasa dan meningkatkan taraf sosioekonomi golongan itu.Timbalan Menteri Pertahanan, Adly Zahari berkata pihaknya akan mengenal pasti usahawan veteran yang ingin menceburi bidang keusahawanan, pertanian dan perladangan.Mereka akan diberi bantuan khidmat nasihat, geran padanan, dana pembiayaan dan fasiliti yang bersesuaian daripada Jabatan Hal Ehwal Veteran (JHEV)."Kita ada database veteran dari segi keusahawanan, jadi kita tengah menyelaras apa bantuan yang boleh kita usahakan untuk memperkasakan veteran."Bukan sekadar dari segi kewangan tetapi kebanyakkan sama ada dari segi latihan 'reskill' dan 'upskill' dan juga dari segi peralatan," katanya.

Beliau ditemui pemberita selepas hadir pada Program Peduli Veteran (PPV) Negeri Perak di Kampung Lalang, di sini pada Rabu.

Penerima BSH veteran ATM ditambah kepada 15,000Dalam pada itu, Adly berkata penerima Bantuan Sara Hidup (BSH) veteran Angkatan Tentera Malaysia (ATM) akan ditambah kepada 15,000 penerima berbanding 9,000 sebelum ini.Bantuan bulanan sebanyak RM300 akan disalurkan kepada mereka yang tidak menerima pencen bulanan.Ia antara komitmen kerajaan dalam membantu golongan berkenaan."Di samping itu kita selesaikan veteran tidak berpencen ini dengan Bantuan Sara Hidup, dulu 9,000 orang tahun ini kita tingkatkan kepada 15,000 orang, jadi yang tidak berpencen itu kita selesaikan isu pendapatan mereka melalui bantuan sara hidup RM3,600 setahun."Itu yang kita berikan dan dalam aspek lain seperti yang saya sebutkan perumahan dan seumpamanya," katanya.


Peratusan banduan kembali ke penjara berjaya dikurangkan

POKOK SENA, 28 Jun- Peratusan banduan  yang kembali semula ke penjara di Kedah  berjaya dikurangkan daripada 35% kepada 10%, hasil  program yang dilaksanakan bawah perkhidmatan komuniti.Pengarah Penjara Negeri Kedah, Abdul Kadir Jailani Ismail berkata program itu yang meliputi parol dan program reintegrasi penghuni menunjukkan perkembangan positif dalam tempoh dua hingga tiga tahun lalu. Hasil inisiatif itu jelas menunjukkan tahap penerimaan positif masyarakat terhadap golongan banduan untuk meneruskan kehidupan selepas diberi peluang kedua."Kami masih lagi berusaha dan berterima kasih kepada media uar-uarkan perkara ini kepada masyarakat bahawa yang keluar dari penjara ini dalah insan yang berguna sebenarnya."Kita sudah bagi peluang kedua kepada mereka ini dikatakan masyarakat Madani pada hari ini perkara yang lebih ke arah lebih positif," kata Abdul Kadir dalam sidang media selepas menyaksikan pelepasan Orang Bebas Berlesen (OBB) bawah Program Pelepasan Banduan Secara Lesen (PBSL) Ihsan MADANI (Kepulangan Yang Dinanti) bersempena Aidiladha di Penjara Pokok Sena di sini.  Sehingga bulan ini, seramai 19 OBB Penjara Pokok Sena daripada keseluruhan 21 OBB di Kedah dibebaskan menerusi PBSL.Kesemua OBB melepasi syarat yang ditetapkan Jabatan Penjara selain telah mendapat persetujuan keluarga dan majikan untuk menerima kepulangan mereka. Mereka merupakan banduan yang menjalani hukuman penjara dalam tempoh singkat iaitu bawah setahun.PBSL membolehkan banduan menghabiskan baki hukuman di luar penjara, mendekatkan diri dengan keluarga dan masyarakat.

(Abdul Kadir Jailani berkata peratusan banduan kembali ke penjara berjaya dikurangkan)


Rasuah & salah guna kuasa: Amaran untuk semua parti politik

KUALA LUMPUR, 28 Jun- Kemenangan calon PAS Datuk Ahmad Amzad Hashim telah dibatalkan oleh mahkamah Pilihan Raya Terengganu setelah didapati wujud unsur rasuah dan sogokan ketika kempen di Parlimen itu pada PRU15.Penganalisis sepakat, modus amalan sedemikian mencabar undang-undang serta mencemar prinsip demokrasi negara.Menurut Profesor Dr Jayum Anak Jawan, Pilihan Raya perlu dibuat secara adil tanpa salahguna kuasa dan kedudukan."Semua sepatutnya bertanding di atas kebolehan kemampuan masing-masing bukan menggunkan kedudukan lepas, kedudukan sebagai parti memerintah, kedudukan sebagai menteri, kabinet sementara..kabinet baru belum jadi mereka menggunakan kemudahan-kemudahan pejabat untuk ke sini ke sana dan sebagainya. "Jadi itu membuatkan satu 'moc of democracy, moc of' pilihan raya," kata Profesor Sains Politik UPM dan Felo Akademi Sains Malaysia, Datuk Prof. Dr Jayum Anak Jawan.

Bagi Profesor Dr Wong Chin Huat pula, isu pembatalan itu merupakan amaran untuk semua parti politik yang bertanding dalam mana2 Pilihan raya akan datang."Jangan berkempen dengan cara rasuah atau secara menyogok, jangan salahguna kuasa penyandang samaada sebagai kerajaan persekutuan atau kerajaan negeri sekalipun menang pada malam Pilihan raya. Kemenangan itu boleh digugurkan kemudian oleh mahkamah," Timbalan Ketua (Strategik) Ibu Pejabat Asia SDSN Sunway Unversity, Prof. Dr Wong Chin Huat.Kedua-dua penganalisis juga berpendapat amalan rasuah dan salahguna kuasa perlu ditangani sebaiknya sekaligus menguatkuasa undang-undang bagi melindungi proses demokrasi pilihan raya yang bebas, bersih, adil dan berwibawa.


Aidiladha: Lebih 5 juta kenderaan dijangka guna lebuh raya

DENGKIL, 28 Jun- Lebih lima juta kenderaan dijangka menggunakan lebuh raya, bersempena Hari Raya Aidiladha yang akan disambut esok.Menteri Kerja Raya, Datuk Seri Alexander Nanta Linggi berkata jumlah kenderaan dijangka terus bertambah secara berperingkat hingga 3 Julai.Semua syarikat konsensi lebuh raya telah diarah untuk memastikan tiada kerja pembinaan dan penyelenggaraan jalan dilakukan dalam tempoh tersebut."Saya telah mengarahkan seperti masa cuti Raya Aidilfitri tidak ada kerja-kerja penyelenggaraan dijalankan semasa 27 haribulan kelmarin hingga 3 Julai ini supaya tidak mengganggu kelancaran trafik semasa seminggu ini," katanya pada sidang media di kawasan rehat dan rawat (R&R), di sini hari ini.

(Menteri Kerja Raya, Datuk Serlexander Nanta Linggi)

Beliau sebelum itu meluangkan masa melawat dan beramah mesra bersama pengguna lebuh raya di R&R berkenaan.Secara keseluruhan, purata harian trafik di Lebuh Raya Utara Selatan dijangka mencecah dua juta kenderaan.Manakala Lebuh Raya KL-Karak dan Lebuh Raya Pantai Timur masing-masing boleh mencecah hingga 170,000 dan 60,000 kenderaan sehari.


PM takbir raya bersama penduduk Sungai Long

(Datuk Seri Anwar melaungkan takbir raya bagi sambutan Hari Raya Aidiladha/BERNAMA)

KAJANG, 28 Jun- Perdana Menteri Datuk Seri Anwar Ibrahim hari ini menyertai majlis takbir raya bersempena Hari Raya Aidiladha yang akan disambut esok.Bacaan takbir raya dipimpin Imam Masjid Taman Rakan Sungai Long, Mohd Zamzuri Abu Othman dengan disertai ahli jawatankuasa, jemaah masjid dan penduduk setempat.Laungan takbir turut disiarkan secara langsung oleh Radio Televisyen Malaysia (RTM) menerusi saluran TV1 serta di laman sosial rasmi Perdana Menteri, RTM dan Kementerian Komunikasi dan Digital."Alhamdulillah saya berkesempatan menyertai majlis takbir raya bersempena Hari Raya Aidiladha yang disambut esok. "Semoga kehadiran Hari Raya Aidiladha ini membawa seribu keberkatan untuk kita semua." kata Anwar menerusi catatan Facebooknya.Terdahulu Anwar yang lengkap berbaju Melayu tiba di masjid berkenaan pada pukul 7.19 malam disambut ahli jawatankuasa masjid dan jemaah.Anwar bersama-sama jemaah kemudiannya berbuka puasa sebelum menunaikan solat maghrib berjemaah dan bersedia untuk takbir raya.Selesai takbir, beliau meluangkan masa beramah mesra dan bergambar bersama jemaah dan kanak-kanak sebelum meninggalkan masjid pada pukul 8.30 malam.Esok, Perdana Menteri dijadual menunaikan solat sunat Aidiladha di Masjid Putra, Putrajaya.

(Datuk Seri Anwar bersama jemaah masjid dan penduduk setempat melaungkan takbir raya bagi sambutan Hari Raya Aidiladha yang disambut esok di Masjid Taman Rakan Sungai Long/BERNAMA)


Polis Kedah bersedia sepenuhnya hadapi Pilihan Raya Dewan Negeri

ALOR SETAR, 28 Jun- 4,794 pegawai dan anggota polis Kedah bersedia sepenuhnya dalam penugasan tempoh 60 hari bagi menghadapi Pilihan Raya Dewan Negeri yang dijangka diadakan pada bulan Ogos.Ketua Polis Kedah, Datuk Fisol Salleh berkata, daripada jumlah itu, seramai 3,035 pegawai dan anggota diletakkan bawah penugasan Suruhanjaya Pilihan Raya (SPR), 646 bawah penyeliaan Pusat Undi manalaka 646 lagi diletakan bawah penugasan 50 meter.Menurutnya, tenaga kawalan keselamatan sepanjang pilihan raya turut dibantu pegawai dan anggota Bukit Aman, Sukarelawan Simpanan Polis Kedah  serta Jabatan Sukarelawan Malaysia (RELA), keseluruhannya melibatkan 8,207 anggota dan pegawai polis."Kita akan bekerjasama dengan SPR untuk memastikan keselamatan dan ketenteraman," kata Fisol dalam sidang media di sini.

(Datuk Fisol berkata polis Kedah bersedia sepenuhnya hadapi Pilihan Raya Dewan Negeri)

Beliau juga menegaskan untuk sebarang perhimpunan sebelum sesi penamaan calon, penganjur perlu mengemukakan rayuan secara pos berdaftar Akuan Terima, kiriman cepat atau serahan tangan sekukrang-kurangnya lima hari sebelum tarikh perhimpunan diadakan.Sebarang perhimpunan sebelum penamaan calon adalah tertakluk bawah Akta Perhimpunan Aman APA 2012 (Akta 736).Selepas penamaan calon diadakan, calon boleh mengadakan perhimpunan awam, ceramah awam atau syarahan dengan mendapatkan permit yang dikeluarkan Ketua Polis Daerah.


Program Digital Niaga@Borong perkasa usahawan IKS

KUALA LUMPUR, 28 Jun- Usahawan Industri Kecil dan Sederhana (IKS) terus diberi perhatian menerusi pelancaran Program Digital Niaga@Borong di Bandar Tun Razak.Ia antara lain bagi memperkasakan usahawan IKS untuk mengikuti perkembangan keperluan landskap digital yang bergerak pantas ketika ini. Ahli Parlimen Bandar Tun Razak, Datuk Seri Dr Wan Azizah Wan Ismail berkata program turut memfokus kepada pemasaran semasa, pembiayaan dan invois untuk peniaga dan pembeli serta perancangan sumber perusahaan digital. "Jadi ini adalah program khusus membantu usahawan-usahawan kecil menguruskan perniagaan mereka dengan lebih efisyen dan sistematik, aplikasi ini memfokuskan kepada pengurusan semasa," katanya ketika berucap pada pelancaran program berkenaan, di sini hari ini.

(Datuk Seri Dr Wan Azizah Wan Ismail)

Program Digital Niaga@Borong dijayakan menerusi kerjasama agensi kerajaan dan institusi perbankan.Ia turut terarah kepada menangani cabaran dihadapi IKS dalam mendapatkan kredit daripada bank tradisional untuk mengembangkan operasi mereka.


Keputusan Mahkamah Rayuan Belanda redakan kebimbangan rakyat

KUALA LUMPUR, 28 Jun- Keputusan Mahkamah Rayuan Belanda menolak tuntutan kumpulan yang mengaku waris Kesultanan Sulu untuk menguatkuasakan award akhir berjumlah US$14.9 bilion atau RM62.59 bilion daripada Malaysia, meredakan kebimbangan rakyat tentang implikasi kewangan kepada negara.Menurut Pensyarah Kanan Fakulti Undang-undang Universiti Teknologi Mara (UiTM), Dr. Ummi Hani Masood, undang-undang timbang tara antarabangsa memperuntukkan bahawa persetujuan atau perjanjian adalah asas kepada timbang tara.Jelasnya Konvensyen New York memerlukan perjanjian atau klausa timbang tara bertulis dalam perjanjian, agar award timbang tara boleh dikuatkuasakan.Sekiranya perjanjian timbang tara tidak wujud walaupun wujudnya award timbang tara, mahkamah tidak akan menguatkuasakan award tersebut.Atas dasar itu Malaysia masih mengekalkan kekebalan kedaulatannya."Dalam kes ini teks perjanjian antara Sultan (Sulu) dengan Syarikat Borneo Utara British mengatakan bahawa sebarang pertikaian akan dibawa untuk pertimbangan atau penghakiman Konsul General Duli Yang Maha Mulia di Brunei. "Oleh itu waris Sultan Sulu perlu berhujah bahawa rujukan kepada pertimbangan atau penghakiman Konsul Duli Yang Maha Mulia di Brunei sesuai dengan takrifan perjanjian timbang tara. Menurut Mahkamah Tinggi Sabah, klausa ini tidak merujuk kepada timbang tara," kata Ummi Hani kepada RTM ketika ditemu bual menerusi Zoom di sini.

(Dr. Ummi Hani berkata keputusan Mahkamah Rayuan Belanda redakan kebimbangan rakyat)

Jelasnya lagi hakim Mahkamah Belanda juga berpihak kepada Malaysia kerana teks perjanjian 1878 antara Sultan dengan Syarikat Borneo Utara British tidak mempunyai klausa yang mengikat pihak-pihak untuk timbang tara.Oleh itu mahkamah memutuskan award berkenaan tidak boleh dikuatkuasakan di Belanda.


Status mangsa sindiket pekerjaan di Filipina sedang dikenal pasti - Wisma Putra

KUALA LUMPUR, 28 Jun- Kementerian Luar Negeri melalui Kedutaan Besar Malaysia di Manila sedang berusaha mengenal pasti dan mengesahkan status 134 orang mangsa sindiket jenayah penipuan tawaran pekerjaan di Filipina, yang dipercayai rakyat Malaysia.

Wisma Putra menerusi kenyataan media memaklumkan, mereka antara 2,714 mangsa sindiket jenayah penipuan tawaran pekerjaan, buruh paksa dan tahanan salah yang diselamatkan pihak berkuasa negara itu.Kedutaan Besar Malaysia di Manila, mengesahkan pihak berkuasa tempatan Filipina telah membuat serbuan ke atas sebuah syarikat Xinchuang Ntework Technology Inc.

(Wisma Putra menerusi kenyataan media memaklumkan, mereka antara 2,714 mangsa sindiket jenayah penipuan tawaran pekerjaan, buruh paksa dan tahanan salah yang diselamatkan pihak berkuasa negara itu/Foto fail)

Dalam serbuan tersebut, mereka berjaya menyelamatkan mangsa sindiket jenayah itu yang terdiri daripada warganegara pelbagai negara. Mangsa-mangsa yang dipercayai warganegara Malaysia akan menjalani proses siasatan, dokumentasi dan deportasi ke Malaysia dalam masa terdekat.Menurut kenyataan itu lagi, sebarang maklumat terkini berkaitan perkara tersebut akan dimaklumkan dari semasa ke semasa.


MBMB sasar RM120 juta kutipan Cukai Taksiran 2023

(Program Cabutan Bertuah Cukai Taksiran MBMB Tahun 2023)

AYER KEROH, 28 Jun- Majlis Bandaraya Melaka Bersejarah (MBMB) menyasarkan kutipan RM120 juta dengan 85% pembayar menerusi Cukai Taksiran 2023.Menurut  Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana negeri, Datuk Rais Yasin, tahun lalu MBMB memperoleh sebanyak RM105 juta dengan 80% pemilik premis tampil menjelas bayaran cukai.Bagi mencapai sasaran tahun in, pihaknya menawarkan caj perkhidmatan percuma dan hadiah cabutan bertuah berjumlah RM210,000 dengan hadiah utama kategori dalam talian adalah Perodua Axia AV.“Kerana itu saya yakin pihak majlis menawarkan hadiah yang besar untuk menggalakkan rakyat yang tidak bayar ataupun yang mana masih berkira-kira untuk bayar, mari kita sertai tawaran. Dipelawa semua untuk membuat bayaran ni, manalah tahu kita boleh dapat cabutan bertuah ini,” kata RAIS dalam sidang media bersempena Program Cabutan Bertuah Cukai Taksiran Majlis Bandaraya Melaka Bersejarah (MBMB) Tahun 2023 di sini.Untuk rekod, tunggakan cukai taksiran yang belum dijelaskan oleh pemilik premis sehingga kini berjumlah RM100 juta.

(Datuk Rais berkata tahun lalu MBMB memperoleh sebanyak RM105 juta dengan 80% pemilik premis tampil menjelas bayaran cukai)


Tolak tuntutan kumpulan Sulu, keputusan berdasarkan tiga alasan penghakiman

KUALA LUMPUR, 28 Jun- Keputusan Mahkamah Rayuan Belanda yang menolak tuntutan kumpulan Sulu dibuat secara jelas berdasarkan tiga alasan penghakiman.Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata pengeluaran Final Award adalah tidak sah berikutan pelantikan Dr. Gonzalo Stampa sebagai penimbang tara oleh Mahkamah Sepanyol sebelum ini telah dibatalkan, sekali gus membatalkan semua asas tindakan sejurus itu.Menerusi satu kenyataan, beliau menjelaskan atas dasar itu tiada pengiktirafan dan penguatkuasaan bagi Final Award boleh dilaksanakan.Selain itu, bagi alasan kedua, mahkamah memutuskan bahawa Perjanjian 1878 tidak mempunyai klausa timbang tara yang sah memandangkan klausa yang merujuk kepada Konsul General Borneo untuk menyelesaikan apa-apa pertikaian tidak boleh disifatkan sebagai satu klausa timbang tara.Manakala bagi alasan ketiga, Mahkamah Rayuan Belanda mendapati bahawa Award tersebut tidak dapat diiktiraf dan dikuatkuasakan di Belanda berikutan penangguhan pelaksanaan Final Award di Perancis."Keputusan itu mengesahkan pendirian Malaysia bahawa keseluruhan proses timbang tara, termasuk Final Award yang dikeluarkan adalah tidak sah."Oleh itu, pihak penuntut Sulu tidak mempunyai asas perundangan untuk merampas aset Malaysia di Belanda. "Penghakiman bersejarah itu juga merupakan petunjuk bahawa apa-apa usaha lanjutan oleh pihak penuntut dan pembiaya mereka untuk menguatkuasakan Final Award ini di bidang kuasa lain adalah sia-sia," katanya.

(Datuk Seri Azalina Othman Said/Foto fail Bernama)

Keputusan Mahkamah Rayuan Belanda itu mengesahkan pendirian Malaysia bahawa timbang tara komersial yang telah dilaksanakan terhadap Malaysia oleh pihak penuntut Sulu yang berpotensi menggugat integriti sistem timbang tara antarabangsa secara keseluruhan, kini telah dijamin melalui keputusan ini."Pada masa yang sama, Kerajaan Malaysia telah mengambil langkah-langkah yang perlu, termasuk memperolehi pembayaran kos daripada pihak penuntut, rentetan keputusan Mahkamah Rayuan Paris pada 6 Jun 2023 yang mengekalkan penentangan Malaysia terhadap 'Penghakiman Awal' Dr. Stampa terhadap bidang kuasa," tambah beliau.Tegas Azalina lagi, Kerajaan MADANI akan sentiasa memastikan bahawa kedaulatan, keselamatan, dan kepentingan Malaysia sentiasa terjamin dan ditegakkan pada setiap masa.


JPJ Perlis keluar 104 saman kepada pemandu warga asing

PADANG BESAR, 28 Jun - Sebanyak 104 notis pelbagai kesalahan dikeluarkan Jabatan Pengangkutan Jalan (JPJ) Perlis kepada pemandu warga asing dalam tempoh enam bulan ini.Pengarah JPJ Negeri, Fatimah Mohamed Ali Piah berkata jumlah itu direkodkan sejak Januari hingga semalam dalam Operasi Khas Pemandu dan Penunggang Warga Asing (PEWA).Ops PEWA dilaksanakan dengan kerjasama Teknikal di Padang Besr dan Wang Kelian serta sempadan Kedah-Perlis di Changlun, Kodiang dan Simpang Empat."Ops PEWA menyasarkan pemandu-pemandu warga asing khususnya warga Thailand yang gagal mematuhi Akta Pengangkutan Jalan 1987."Daripada 104 notis yang dikeluarkan, 69 gagal mematuhi syarat Permit Peredaran Antarabangsa (ICP), 13 kesalahan teknikal dan 11 tiada lesen memandu," katanya kepada media di sini bersempena Hari Raya Aidiladha di Kompleks Imigresen, Kastam, Kuarantin dan Keselamatan (ICQS) Padang Besar.Katanya, pihaknya akan mengenakan tindakan tegas seperti kompaun serta merta dan menyita kenderaan dari Thailand."Semua pengguna jalan raya dinasihatkan sentiasa mematuhi peraturan agar situasi selamat di jalan raya sekali gus mengurangkan kadar kematian," katanya.


Aidiladha: 2,235 permit penyembelihan dikeluarkan di Terengganu

KUALA TERENGGANU, 28 Jun- Jabatan Perkhidmatan Veterinar (JPV) Terengganu telah menerima 2,235 permit penyembelihan bersempena sambutan Aidiladha tahun ini.Jumlah itu melibatkan 5,181 haiwan ternakan lembu, kerbau dan kambing.Pengarah JPV Terengganu, Dr Anun Man berkata jumlah tersebut merangkumi 5,078 ekor lembu, 28 ekor kerbau, 52 ekor kambing dan dua ekor bebiri.Permohonan permit telah berakhir semalam, namun dilanjutkan hingga 1.00 tengah hari tadi bagi membolehkan orang ramai mendapatkan permit sebelum Aidiladha.Permit itu juga bagi memastikan haiwan korban bebas sebarang penyakit yang boleh memudaratkan manusia apabila memakannya."Ibadah korban ini satu ibadah yang sangat dimuliakan. Orang kata nak pastikan daging korban yang kita korbankan itu adalah baik, bersih dan selamat untuk dimakan, haiwan ternakan dalam keadaan baik."Pihak jabatan memang berhasrat memastikan haiwan ternakan diperiksa lebih awal," kata Dr Anun kepada media di sini. Menurut beliau, 70 kakitangan JPV Terengganu akan bertugas membuat pemeriksaan sepanjang sambutan Aidiladha kali ini.10 rumah sembelihan akan beroperasi di seluruh Terengganu di samping lokasi penyembelihan lain yang telah diwartakan sebagai pusat penyembelihan.

(Doktor Anun berkata 2,235 permit penyembelihan Sempena sambutan Aidiladha tahun ini)


Dokumen D4 antara musnah dalam kebakaran IPK Perak

IPOH, 28 Jun - Sebahagian dokumen di Bahagian D4 (Risikan/Operasi/Rekod Jenayah) musnah dalam kebakaran kecil di sebuah bilik pejabat Jabatan Siasatan Jenayah (JSJ) Ibu Pejabat Polis Kontinjen (IPK) Perak, di sini, semalam.Ketua Polis Perak, Datuk Seri Mohd Yusri Hassan Basri, berkata, kebakaran itu berjaya dikawal pihak bomba dengan cepat dan pantas.Bagaimanapun, pihaknya belum mengenal pasti dokumen yang musnah."Punca kebakaran diserahkan kepada forensik Jabatan Bomba dan Penyelamat Malaysia (JBPM) dan Tenaga Nasional Berhad (TNB) untuk memastikan keselamatan bangunan yang terjejas."Kami akan meminta bantuan daripada Ibu Pejabat Polis Daerah Ipoh dan lain-lain bahagian dari segi pelaporan diperlukan untuk membantu Bahagian D4 mendapatkan semula dokumen yang telah musnah," katanya pada sidang media di perkarangan IPK Perak di sini hari ini.Dalam kejadian petang semalam berlakunya kebakaran di tingkat dua bangunan JSJ IPK Perak yang melibatkan 40 peratus kemusnahan.Tiada sebarang kecederaan atau kehilangan nyawa dilaporkan.


Aidiladha: Pengguna lebuh raya diminta rancang perjalanan - PLUS

JOHOR BAHRU, 28 Jun- Lebuhraya Utara-Selatan di Johor dijangka menerima peningkatan jumlah kenderaan selepas pukul 5.00 petang ini susulan orang ramai pulang daripada kerja untuk ke kampung halaman masing-masing sempena Hari Raya Haji.Sebanyak 32,000 kenderaan direkodkan melalui lebuh raya itu semalam pada waktu yang sama.Tinjauan Radio Televisyen Malaysia (RTM) di Plaza Tol Skudai mendapati berlaku peningkatan kenderaan dari arah Utara setakat pukul 2.00 petang tadi namun aliran trafik masih lancar.Pengurus Seksyen PLUS Malaysia Berhad (PLUS), Zolkeepli Bohani berkata tiada penutupan lorong dilakukan pada tempoh 24 Jun hingga 3 Julai untuk kerja penyelenggaraan bagi melancarkan trafik.Selain itu, SmartLane turut diaktifkan di Kilometer 19 Persimpangan Senai Utara hingga Kilometer 27 Persimpangan Kulai."Orang ramai diminta merancang perjalanan pulang ke kampung lebih awal bagi mengelakkan mereka terperangkap dalam perjalanan ke destinasi masing-masing sempena perayaan ini," katanya kepada pemberita di sini.

(Selain itu, SmartLane turut diaktifkan di Kilometer 19, Persimpangan Senai Utara hingga kilometer 27 Persimpangan Kulai)


Cubaan seludup 18 tan beras dari Singapura gagal

JOHOR BAHRU, 28 Jun- Jabatan Perkhidmatan Kuarantin dan Pemeriksaan Malaysia (MAQIS) Johor mematahkan cubaan menyeludup masuk 18 tan beras dari Singapura di Bangunan Sultan Iskandar (BSI), Johor Bahru pada 22 Jun lalu.Menerusi kenyataan MAQIS Johor, beras yang diletakkan di dalam 20 beg besar itu cuba dibawa masuk menggunakan barangan lain bagi mengelirukan pegawai penguat kuasa di pintu masuk."Beras berkenaan bernilai RM100,000."Semakan mendapati pemandu lori gagal mempamerkan dokumen mengimport dagangan tersebut di laluan import kargo BSI."Seorang pemandu lori berumur 30-an turut ditahan dan diambil keterangan."Kes diserahkan kepada Kawalselia Padi dan Beras Bahagian Industri Padi, manakala rampasan dibantu Jabatan Kastam Diraja Malaysia," katanya.


Hujan lebat berterusan punca tanah runtuh Jalan Simpang Pulai-Cameron Highlands

IPOH, 28 Jun - Kejadian tanah runtuh di Kilometer 45, Jalan Simpang Pulai - Cameron Highlands lewat malam tadi berpunca berkemungkinan disebabkan jumlah aliran air permukaan yang tinggi akibat hujan lebat yang berterusan.Jabatan Kerja Raya (JKR) Daerah Kinta berkata, kerja-kerja pembersihan masih lagi dilaksanakan di lokasi kejadian selepas sisa tanah runtuh mengalir ke bahagian jalan raya."Tiada kemalangan jiwa berlaku dalam kejadian itu. Pihak JKR Daerah Kinta dan pihak konsesi jalan persekutuan telah mengambil tindakan segera dengan menghantar pasukan ke lokasi kejadian."Bagaimanapun jalan tersebut sudah dibuka kepada semua kenderaan kira-kira jam 4.30 pagi selepas kerja-kerja pembersihan dilakukan oleh pihak kontraktor," katanya menerusi kenyataan pada Rabu.Menurut kenyataan itu lagi, pemantauan berterusan akan dilakukan sebagai langkah persediaan awal untuk sebarang kemungkinan yang berlaku,Terdahulu, Ketua Polis Daerah Ipoh ACP Yahaya Hassan berkata, pihaknya menerima maklumat mengenai kejadian itu pada pukul 11.12 malam sehingga menyebabkan jalan tersebut tidak boleh dilalui kenderaan.Siasatan awal mendapati lokasi kejadian terletak kira-kira 50 minit perjalanan dari pekan Simpang Pulai.Pengguna jalan raya turut dinasihatkan supaya berhati-hati dan peka dengan keadaan persekitaran di kawasan berkenaan, lebih-lebih lagi keadaan cuaca tidak menentu sekarang.


DUN Negeri Sembilan bubar 1 Julai ini- Aminuddin

(Menteri Besar Negeri Sembilan, Datuk Seri Aminuddin Harun)

SEREMBAN, 28 Jun- Dewan Undangan Negeri (DUN) Negeri Sembilan akan dibubarkan Sabtu ini (1 Julai), bagi memberi laluan kepada Pilihan Raya Negeri (PRN) diadakan.Menteri Besar Negeri Sembilan, Datuk Seri Aminuddin Harun berkata tarikh itu dicadangkan dan mendapat perkenan Yang Dipertuan Besar Tuanku Muhriz Ibni Almarhum Tuanku Munawir."Pada pagi ini saya mendapat perkenan Yang Dipertuan Besar Tuanku Muhriz Ibni Almarhum Tuanku Munawir untuk menandatangani watikah membubarkan DUN Negeri Sembilan bagi memberi ruang PRN diadakan. Alhamdulillah, tarikh pembubaran 1 Julai ini."Tarikh pembubaran tersebut selaras dengan kuasa diperuntukkan di bawah Ceraian (2) Fasal 56, bahagian Yang Kedua, Undang-Undang Tubuh Kerajaan Negeri Sembilan 1959," katanya di Wisma Negeri, Seremban.

(Dipertuan Besar, Tuanku Muhriz Ibni Almarhum Tuanku Munawir perkenan pembubaran DUN Negeri Sembilan 1 Julai ini)

Sementara itu, beliau berkata pentadbiran kerajaan negeri akan berfungsi sebagai kerajaan interim yang beroperasi seperti biasa bagi memastikan sistem perkhidmatan kerajaan kekal efisien.Jelasnya, barisan pimpinan kerajaan negeri masih berfungsi seperti biasa namun tiada mesyuarat berkaitan dasar akan diadakan.Negeri Sembilan antara enam negeri yang akan mengadakan PRN pada tahun ini selain Selangor, Terengganu, Pulau Pinang, Kelantan dan Kedah.Persidangan DUN Negeri Sembilan yang pertama adalah pada 2 Julai 2018, selepas Pilihan Raya Umum ke-14 (PRU14) pada 9 Mei 2018 dan mandat lima tahun berakhir pada 1 Julai ini.Negeri Sembilan mempunyai 36 kerusi DUN yang menyaksikan PH dipimpin Aminuddin menguasai 20 kerusi (DAP-11, PKR-enam, Amanah-tiga), manakala Barisan Nasional (BN) 16 kerusi (UMNO-15 dan MIC-satu).


'Saya akan buat Jelajah Minta Maaf di Malaysia' - Jocelyn

(Tangkap layar akaun Instagram pelawak komediri Joceyln Chia pagi tadi/FOTO Instagram @chiacomedy)

KUALA LUMPUR, 28 Jun - Belum pun reda isu mempersendakan rakyat negara ini, perancangan pelawak kontroversi, Jocelyn Chia memberi bayangan akan membuat persembahan 'khas' Apology Tour Live House Kuala Lumpur di TREC, di sini pada 28 Ogos depan.Meskipun semalam Agensi Permohonan Penggambaran Filem Asing dan Persembahan Artis Luar Negara (Puspal) menafikan bahawa pihaknya tidak menerima sebarang permohonan daripada Joceyln.Jocelyn dalam satu hantaran Instagram (IG) @chiacomedy pagi tadi berkata dia akan membuat jelajah permohonan maaf di Malaysia dengan rakan senegara Chrissie Mayr dari Amerika Syarikat."Atas permintaan ramai untuk permohonan maaf daripada saya oleh rakyat Malaysia, saya akan membuat Jelajah Minta Maaf di Malaysia dengan @chrissiemayrpod," katanya dengan memuat naik poster Apology Tour di laman Instagramnya pada Rabu.

(Joceyln Chia ketika membuat persembahan lawaknya di Amerika Syarikat)

Puspal menerusi kenyataan semalam menegaskan bahawa pihaknya tidak ada menerima dan meluluskan permohonan persembahan Apology Tour di Live House Kuala Lumpur – Jocelyn Chia dan Chrissie Mayr.Agensi di bawah Kementerian Komunikasi dan Digital (KKD) itu berkata, mana-mana kemasukan bagi artis luar negara atau penggambaran filem asing di Malaysia, permohonan perlu dikemukakan kepada agensi itu sebelum dipertimbangkan untuk kelulusan.Akaun Instagram pelawak kelahiran Singapura itu kembali aktif selepas digantung pada awal bulan lalu akibat banyak menerima laporan daripada pengguna media sosial.Joceyln dengan keceluparan mulutnya membuat provokasi yang memperlekeh Malaysia dan menjadikan tragedi kehilangan MH370 sebagai bahan jenakanya ketika melakukan persembahan komediri di Amerika Syarikat.Kemudian, Chrissie pula seakan-akan menyokong perbuatan Jocelyn itu sehingga mengeruhkan lagi keadaan selain dia turut didakwa menghina ‘rakyat’ Malaysia di media sosialnya. Rata-rata orang ramai tidak bersetuju dan menentang meskipun hajat mereka datang ke negara ini sebagai tanda permohonan maaf.

BERITA BERKAITAN:Pelawak Singapura didakwa hina MalaysiaSKMM, PDRM siasat tindakan biadab pelawak komedi berdiri


Tanah runtuh di laluan menuju Cameron Highlands, pengguna dinasihat berhati-hati

(Lokasi kejadian di tapak pembaikan cerun yang sedang dijalankan kontraktor JKR/ Foto: Media sosial)

IPOH, 28 Jun- Satu kejadian tanah runtuh dilaporkan berlaku di Kilometer 45, Jalan Simpang Pulai-Cameron Highlands lewat malam tadi.Kejadian dipercayai berlaku susulan hujan lebat dan tidak melibatkan sebarang kehilangan nyawa.Ketua Polis Daerah Ipoh, ACP Yahaya Hassan menerusi kenyataan berkata, pihaknya menerima maklumat berhubung insiden berkenaan pada pukul 11.12 malam.Menurutnya, hasil siasatan awal pihaknya mendapati lokasi kejadian terletak kira-kira 50 minit perjalanan dari pekan Simpang Pulai.“Lokasi kejadian merupakan tapak pembaikan cerun yang sedang dijalankan oleh kontraktor Jabatan Kerja Raya (JKR) dan runtuhan telah menutup permukaan jalan menyebabkan ia tidak boleh dilalui kenderaan dari kedua-dua arah,” katanya.

(Ketua Polis Daerah Ipoh, ACP Yahaya Hassan)

Sekitar 4.30 pagi tadi, jalan berkenaan telah dibuka semula kepada semua jenis kenderaan setelah kerja-kerja pembersihan selesai dilakukan.Beliau menasihatkan pengguna jalan raya supaya berhati-hati dan peka dengan keadaan persekitaran di kawasan berkenaan, lebih-lebih lagi ketika cuaca tidak menentu sekarang.


Lori kontena rempuh pondok kawalan, anggota polis cedera

(Kemalangan melibatkan sebuah lori kontena yang melanggar pagar dan pondok polis IPD Tapah/ JBPM Perak)

TAPAH, 28 Jun- Seorang anggota polis yang bertugas di pondok kawalan Ibu Pejabat Polis Daerah (IPD) Tapah cedera ringan selepas pagar dan pondok kawalan berkenaan dilanggar sebuah lori kontena, awal hari ini.Penolong Pengarah Bahagian Operasi Jabatan Bomba dan Penyelamat (JBPM) Perak, Sabarodzi Nor Ahmad memaklumkan pihaknya menerima laporan berhubung kejadian kira-kira 1.20 pagi.Menurutnya, sebaik menerima panggilan, anggota dari Balai Bomba dan Penyelamat (BBP) Tapah bergegas ke lokasi kejadian.Mereka mendapati kemalangan melibatkan sebuah lori kontena melanggar pagar dan pondok polis IPD Tapah menyebabkan seorang mangsa iaitu anggota polis yang sedang bertugas di pondok kawalan itu cedera ringan.

"Mangsa kemudian dibawa ke hospital dengan menggunakan jentera Unit Bantuan Perkhidmatan Kecemasan (EMRS)," katanya dalam kenyataan hari ini.Operasi diketuai Pegawai Bomba Kanan II Zulkaply Hamad tamat jam 1.49 pagi.


Aidiladha: JPJ Negeri Sembilan tumpu sembilan kesalahan utama

SEREMBAN, 28 Jun- Seramai 110 anggota penguat kuasa Jabatan Pengangkutan Jalan (JPJ) Negeri Sembilan ditugaskan pada Operasi Penguatkuasaan Khas Sempena Hari Raya Aidiladha (HRAA).Timbalan Pengarah JPJ Negeri Sembilan, Sairin Dula @ Sabdullah berkata ia berkuat kuasa semalam hingga hari ini dan 1 hingga 2 Julai ini. "Operasi dibuat untuk memantau, mengesan, dan mengambil tindakan ke atas pemandu yang gagal mematuhi peraturan dan mengurangkan risiko kemalangan di musim perayaan. "Sembilan kesalahan utama diberi fokus pada operasi kali ini dan antaranya adalah kegagalan mematuhi had laju, tidak patuh lampu isyarat serta menggunakan telefon bimbit ketika memandu," katanya menerusi kenyataan.Tambahnya, JPJ menasihatkan orang awam untuk sentiasa mematuhi peraturan dan mengutamakan keselamatan ketika di jalan raya.

(Operasi dibuat untuk memantau, mengesan, dan mengambil tindakan ke atas pemandu yang gagal mematuhi peraturan dan mengurangkan risiko kemalangan di musim perayaan)


Empat sekeluarga maut, kereta terbabas ke laluan bertentangan, sebelum dilanggar treler

(Anggota bomba membantu mengeluarkan mangsa dalam kereta yang terbabit dalam kemalangan di Jalan Kulim Baling, Padang Meha, petang semalam/ foto JBPM)

KULIM, 28 Jun- Empat sekeluarga maut sementara dua lagi cedera parah selepas kereta dinaiki terlibat kemalangan dengan sebuah treler di Jalan Titi Karangan -Baling berhampiran  Jalan Ladang Bukit Selarong Kulim petang semalam.Ketua Polis Daerah Kulim, Supritendan Mohd Redzuan Salleh menerusi kenyataan berkata kemalangan membabitkan kereta Perodua Bezza yang dipandu lelaki berusia 32 tahun dari arah Kulim menghala ke Baling."Siasatan awal mendapati kemalangan berlaku apabila kereta dipandu oleh mangsa yang dalam perjalanan pulang ke rumah di Kuala Ketil terbabas ke laluan bertentangan sebelum dilanggar treler yang datang dari arah bertentangan," katanya dalam satu kenyataan.Mohd Redzuan berkata, kemalangan itu menyebabkan pemandu dan isterinya yang berusia 30 tahun serta ibu mentuanya berusia 59 tahun dan bayi mangsa berusia dua bulan meninggal dunia di tempat kejadian.

Mayat empat mangsa dibawa ke Hospital Kulim dan dihantar ke Jabatan Forensik, Hospital Sultanah Bahiyah (HSB) di Alor Setar untuk bedah siasat.Sementara dua mangsa yang terselamat dipercayai adik kepada isteri mangsa iaitu remaja lelaki berusia 14 tahun dan kanak-kanak berusia dua tahun yang merupakan anak kepada pasangan suami isteri itu.Mereka dilaporkan masih dirawat di Zon Merah, Hospital Kulim.Sementara pemandu treler berusia 57 tahun tidak mengalami sebarang kecederaan.Kes disiasat mengikut Seksyen 41(1) Akta Pengangkutan Jalan (APJ) 1987.

(Kereta dinaiki enam sekeluarga yang remuk selepas merempuh treler akibat terbabas/ foto JBPM)


Kilang proses susu soya diserbu, guna logo halal palsu

TELUK INTAN, 28 Jun- Sebanyak 170 botol susu kacang soya dan 4,300 unit label bernilai lebih RM1,182 disita kerana disyaki menggunakan logo halal palsu.Sitaan dibuat di sebuah premis kediaman yang diubah suai sebagai tempat memproses makanan dan minuman di Hutan Melintang, Perak.Ketua Pegawai Penguat Kuasa Pejabat Kementerian Perdagangan Dalam Negeri Dan Kos Sara Hidup (KPDN) Perak, Mohamed Aznanshah Khalid berkata dalam serbuan tersebut pihaknya turut menahan pemilik kedai berusia 58 tahun."Hasil pemeriksaan mendapati terdapat susu kacang soya yang siap diproses dan dibotolkan disyaki menggunakan logo halal tanpa perakuan dan kebenaran daripada pihak Jabatan Kemajuan Islam Malaysia (JAKIM)."Semakan awal Bahagian Pensijilan Halal, Jabatan Agama Islam Ipoh turut mengesahkan premis tersebut tidak diberikan sebarang pensijilan atau kebenaran untuk menggunakan logo halal pada produknya."Kes disiasat di bawah Perintah Perihal Dagangan (Perakuan dan Penandaan Halal) 2011," katanya menerusi kenyataan.

(Kes disiasat di bawah Perintah Perihal Dagangan (Perakuan dan Penandaan Halal) 2011)


Buka lembaran baharu, peluang perdagangan antara dua negara

VIENTIEANE, 27 Jun- Buka lembaran dan penerokaan baharu antara reaksi diaspora Malaysia di Laos ke atas lawatan rasmi pemimpin negara.Lawatan sulung Perdana Menteri selama dua hari cukup bermakna buat 230 rakyat Malaysia, bukan sahaja membawa pelaburan dari Malaysia malah membuka jalan perdagangan antara dua negara.Perdana Menteri, Datuk Seri Anwar Ibrahim meluangkan masa beramah mesra dengan rakyat Malaysia yang menetap di Laos di samping mengadakan dialog secara terus mengenai pelbagai perkara.Menurut Presiden Dewan Perniagaan Malaysia-Laos, Tee Chee Seng, peluang itu harus dilaksana sebaik mungkin dalam mengembalikan kestabilan ekonomi negara."Cabarannya di sini kerana Laos adalah negara kecil. Walau bagaimanapun, sekarang dah ada pelbagai kemudahan dan pembangunan contohnya seperti kereta api berkelajuan tinggi dari China ke Laos.

Susulan termetrai perjanjian kedua negara ini, saya yakin ia amat baik untuk pertumbuhan ekonomi Malaysia dan juga Laos," kata Chee kepada pemberita dalam majlis itu.

(Presiden Dewan Perniagaan Malaysia-Laos, Tee Chee Seng)

Bagi syarikat pelabur, cabaran penerokaan pelaburan baru disini harus dilihat secara positif dan ia perlu dilaksanakan dengan sokongan kerajaan seperti yang dimeterai hari ini.Perkara sama turut disuarakan Ketua Pegawai Eksekutif TNB, Datuk Indera Baharin Din."Dalam apa jua pembukaan lembaran baharu, kita tahu pada awalnya akan alami sedikit cabaran tetapi untuk jangka panjang, ia menjanjikan pulangan yang konsisten. Moga ia kekal berterusan dan mendapat sambutan menggalakkan," kata Baharin kepada pemberita.

Perdana Menteri turut merasmikan bangunan baru Kedutaan Malaysia di Vientiane yang kini diterajui oleh Duta Malaysia ke Laos, Edi Irwan MahmudTurut hadir ke majlis perasmian, Menteri Luar, Datuk Seri Dr Zambry Abd Kadir.


Tinggalkan sikap keakuan, megah diri

(Datuk Dr Mohd Na'im ketika menyampaikan khutbah Arafah berkata, ibadat haji mengajar erti menginsafi kekurangan selain lambang kesamarataan di hadapan Allah)

MEKAH, 27 Jun- Umat Islam diseru meninggalkan sikap keakuan atau megah diri, sebaliknya bersikap rendah diri dan menyerahkan sepenuh keabdian serta ketaatan kepada Allah SWT.Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar ketika menyampaikan khutbah Arafah berkata, ibadat haji mengajar erti menginsafi kekurangan selain lambang kesamarataan di hadapan Allah."Buangkan sifat takbur yang bersarang dalam diri. Jangan berasa diri kita lebih baik, lebih mulia dan lebih besar berbanding orang lain. Ingatlah bahawa sikap keakuan inilah yang telah mencampakkan iblis dan syaitan menjadi makhluk yang ingkar ketika disuruh sujud kepada Nabi Adam AS," kata Mohd Na'imiSelesai Khutbah Arafah, jemaah haji Malaysia melaksanakan solat jamak takdim Zuhur dan Asar secara tamam disusuli talbiah dan zikir.


KUALA TERENGGANU, 27 Jun- Ops Lancar bersempena Aidiladha bermula di Terengganu hari ini hingga 2 Julai dengan fokus utama mengurangkan statistik kemalangan maut.Ketua Polis Terengganu Datuk Mazli Mazlan berkata 20 pegawai bersama 112 anggota ditugaskan.Tumpuan diberi kepada lokasi sering berlaku kemalangan maut termasuk di Lebuh Raya Pantai Timur 2 (LPT2).Peningkatan 100% statistik kemalangan direkodkan di Tenerengganu pada 2021 dan 2022."Pengguna jalan raya mesti mempunyai kesabaran sedikit kerana ramai yang balik kampung. Semua pengguna jalan raya mahu sampai ke destinasi secepat mungkin. Jadi mereka perlu ada kesabaran dalam diri masing-masing supaya tidak berlaku peningkatan kemalangan. Patuhi peraturan jalan raya dan memandu secara berhemah," kata Mazli selepas meninjau aliran trafik di plaza tol Kuala Terengganu dekat Bukit Gemuruh di sini.45,000 hingga 60,000 kenderaan dijangka memasuki Terengganu sepanjang Aidiladha kali ini.

(Ops Lancar Aidiladha di Terengganu bermula hari ini)


Guna logo halal palsu, KPDN sita 170 botol susu kacang soya

TELUK INTAN, 27 Jun - 170 botol susu kacang soya dan 4,300 unit label bernilai lebih RM1,182 disita kerana disyaki menggunakan logo halal palsu.Sitaan dibuat di sebuah premis kediaman yang diubah suai sebagai tempat memproses makanan dan minuman di Hutan Melintang, Teluk Intan, Perak.Ketua Pegawai Penguat kuasa Pejabat Kementerian Perdagangan Dalam Negeri Dan Kos Sara Hidup, Mohamed Aznanshah Khalid berkata dalam serbuan tersebut pihaknya turut menahan pemilik kedai berusia 58 tahun.Hasil pemeriksaan mendapati terdapat susu kacang soya yang siap diproses dan dibotolkan disyaki menggunakan logo halal tanpa perakuan dan kebenaran daripada pihak JAKIM.Semakan awal Bahagian Pensijilan Halal, Jabatan Agama Islam Ipoh turut mengesahkan premis tersebut tidak diberikan sebarang pensijilan atau kebenaran untuk menggunakan logo halal pada produknya.Kes disiasat di bawah Perintah Perihal Dagangan (Perakuan dan Penandaan Halal) 2011.


PRN: MCA, MIC akan diberi kerusi untuk bertanding

PUTRAJAYA, 27 Jun- Pengerusi Barisan Nasional (BN) Datuk Seri Dr Ahmad Zahid Hamidi memberi jaminan bahawa MCA dan MIC akan diberi kerusi untuk bertanding dalam pilihan raya di enam negeri yang akan diadakan tidak lama lagi.Menurut Ahmad Zahid yang juga Timbalan Perdana Menteri, ia sekaligus menolak khabar angin akan berlakunya peminggiran komponen BN dalam PRN tersebut."Saya harap jika ada sebarang desas desus mengatakan ada peminggiran mana-mana parti dalam kalangan komponen BN, saya harap ianya dipadamkan. Jadi saya ingin memberikan jaminan ini kepada rakan-rakan dalam parti-parti komponen Barisan Nasional", katanya.

(Pengerusi Barisan Nasional Datuk Seri Dr Ahmad Zahid Hamidi)

Beliau juga akan mengadakan pertemuan dengan Pengerusi Pakatan Harapan (PH) Datuk Seri Anwar Ibrahim bagi memuktamadkan pengagihan kerusi BN dan PH pada tarikh yang dikemukakan Perdana Menteri.Dalam pada itu, Timbalan Presiden MIC, M.Saravanan juga menafikan menafikan laporan bahawa parti itu akan diperuntukkan kerusi Dewan Undangan Negeri (DUN) untuk bertanding pada PRN Selangor.Enam negeri yang akan mengadakan PRN adalah Selangor, Pulau Pinang, Negeri Sembilan, Kedah, Kelantan dan Terengganu.Beliau berkata demikian pada sidang media selepas melancarkan Portal TVET (Pendidikan dan Latihan Teknikal dan Vokasional) MADANI di Putrajaya.


NAFAS lancar kempen penghantaran lewat sifar

ALOR SETAR, 27 Jun- Pertubuhan Peladang Kebangsaan (NAFAS) melancarkan kempen ke arah penghantaran lewat sifar atau 'Zero Late Delivery' sebagai langkah proaktif menangani isu kelewatan pembekalan skim baja subsidi kepada petani. Kempen itu dilancarkan Menteri Pertanian dan Keterjaminan Makanan, Datuk Seri Mohamad Sabu dalam Program Santai Peladang Bersama Pemimpin Ahli Peladang Zon Utara 2023 di sini. Beliau berkata kempen tersebut menjurus kepada menyahut hasrat murni kerajaan dalam memastikan kepentingan petani diberi keutamaan. Ini selaras dengan Dasar Agro Makanan Negara bagi meningkatkan hasil pendapatan petani dan membantu meningkatkan peratusan tahap sara diri. Hadir sama, Pengerusi Jemaah Pengarah NAFAS, Datuk Zamri Yaakob dan Pengurus Besar NAFAS, Muhammad Faris Arriffin. "Antara elemen dalam kempen ini adalah memulakan perancangan untuk pembuatan baja padi. Bahan mentah semua tu diawalkan terlebih dahulu dan kita akan pantau dari segi perancangan di pihak pesanan mengikut waktu. "Kita akan memastikan segalanya mengikut kontark 45 hari dari pesnan hingga ke pesawah. Dalam jangka panjang kita akan buat lebih banyak stok penimbal daripada pihak NAFAS dan kita juga akan buat transformasi digital," kata Muhammad Faris.

(Pengurus Besar NAFAS, Muhammad Faris Arriffin)

Terdapat empat elemen utama dalam menjayakan kempen tersebut  dalam memastikan stok bahan mentah tersedia bagi membolehkan kilang membuat baja sebatian dan memastikan kilang beroperasi membuat baja untuk membolehkan stok baja tersedia dihantar ke Pertubuhan Peladang Kawasan. Selain itu, elemen ketiga ialah memastikan pengangkutan tersedia untuk menghantar baja serta elemen keempat pula meningkatkan kecekapan pengurusan dokumentasi bagi memastikan aliran tunai berkeupayaan menampung pembelian bahan mentah, pembuatan dan penghantaran baja.


KPDN Perlis gagalkan cubaan seludup diesel, rampasan hampir RM21,000

KANGAR, 27 Jun- Kementerian Perdagangan Dalam Negeri dan Kos Sara Hidup (KPDN) Negeri Perlis berjaya mematahkan aktiviti penyelewengan minyak diesel menerusi Ops Tiris.Serbuan dilakukan di sebuah stesen minyak di Jalan Kaki Bukit, Kangar malam tadi.Pengarah KPDN Negeri, Norazah Jaapar dalam kenyataannya memaklumkan, sebanyak 900 liter minyak diesel, sebuah lori yang mempunyai tangki tambahan yang diubahsuai dan pam penyedut minyak disita dengan nilai rampasan dianggarkan berjumlah hampir RM21,000.Turut ditahan seorang pemandu lelaki warga tempatan berumur dalam lingkungan awal 30-an.

(Lori yang mempunyai tangki tambahan yang diubahsuai)

Kejayaan ini adalah hasil daripada risikan yang dilakukan semenjak dua minggu yang lalu oleh penguat kuasa KPDN. Ketika pemeriksaan dan serbuan ke atas sebuah motorlori yang sedang mengisi minyak diesel distesen minyak berkenaan mendapati terdapat tangki tambahan di bahagian atas lori.Tangki tambahan tersebut dilindungi dengan timbunan barang-barang lusuh seperti tong-tong dan bekas-bekas plastik, tayar lusuh serta beg-beg terpakai bagi mengaburi penguat kuasa terhadap aktiviti haram yang dijalankan oleh sindiket ini.Kapasiti muatan tangki tambahan tersebut dipercayai boleh memuatkan sebanyak Seribu 600 liter minyak diesel.Kes disiasat mengikut Akta Kawalan Bekalan (AKB) 1961.


KUALA LUMPUR, 27 Jun- Ringgit ditutup tinggi berbanding dolar Amerika Syarikat (AS) hari ini untuk hari kedua berturut-turut berikutan kesanggupan mengambil risiko yang semakin baik selepas langkah oleh bank pusat Malaysia dan China untuk menamatkan kemerosotan mata wang masing-masing.Pada 6.00 petang, mata wang tempatan ditutup kepada 4.6640/6685 berbanding dolar AS daripada 4.6760/6805 pada Isnin.Terdahulu, Bank Negara Malaysia (BNM) menjelaskan akan campur tangan dalam pasaran pertukaran asing untuk membendung pergerakan mata wang yang dianggap berlebihan.Menurut Penolong Gabenor BNM Adnan Zaylani, walaupun nilai ringgit akan terus ditentukan oleh pasaran, bank pusat menjangka langkah-langkah yang sedang dilaksanakan oleh kerajaan untuk terus mengukuhkan ekonomi akan membantu memastikan ringgit mencerminkan asas negara dengan lebih baik.Mengulas selanjutnya, Pengarah Urusan SPI Asset Management Stephen Innes berkata ringgit diniagakan lebih kukuh hari ini berikutan dolar AS lemah berbanding pertukaran asing Asia susulan laporan bahawa bank-bank utama milik kerajaan China dilihat menjual dolar di pasaran pertukaran asing luar pesisir.“Sehubungan itu, tindakan tersebut telah mengurangkan trajektori kelemahan yuan China. Kekukuhan yuan membantu ringgit untuk menamatkan kemerosotannya hari ini,” katanya.Yuan China meningkat pada Selasa selepas bank pusat melaksanakan penetapan hariannya lebih kukuh berbanding jangkaan pasaran.Sewaktu ditutup, mata wang tempatan lebih kukuh berbanding pound Britain kepada 5.9326/9383 daripada 5.9487/9551 pada penutupan Isnin dan meningkat berbanding yen Jepun kepada 3.2425/2458 daripada 3.2624/2661.Bagaimanapun, ringgit menyusut berbanding euro kepada 5.1043/1092 daripada 5.0917/0971.Mata wang tempatan juga lemah berbanding mata wang Asean lain kecuali berbanding baht Thailand.Ringgit turut rendah berbanding dolar Singapura kepada 3.4553/4592 daripada 3.4536/4575 pada Isnin dan merosot berbanding peso Filipina kepada 8.43/8.44 daripada 8.39/8.40 sebelum ini.Mata wang itu juga tidak berubah berbanding rupiah Indonesia kepada 311.0/311.5, namun meningkat berbanding baht Thailand kepada 13.2155/2342 daripada 13.2733/2954. -BERNAMA

(Ringgit ditutup tinggi, langkah diambil bank pusat Malaysia, China)


Inisiatif hijau, pemain industri digalak guna barangan kitar semula

JASIN, 27 Jun- Kerajaan negeri Melaka menggalakkan pemain industri menggunakan barangan kitar semula dalam penghasilan produk keluaran mereka.Menurut Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana Negeri, Datuk Rais Yasin, inisiatif itu boleh diselaraskan dengan kerjasama Perbadanan Teknologi Hijau Melaka."Jadi yang terbaharu untuk "Sustainable Development Goals (SDG)" negeri Melaka, YAB telah mengumumkan bahawa Perbadanan Teknologi Hijau Melaka ini akan menjadi peneraju utama untuk semua inisiatif hijau di Melaka," kata Rais kepada pemberita dalam satu sidang media, di sini.Beliau ditemui media pada Majlis Menandatangani Memorandum Persefahaman (MoU) Projek Botol Recyle PeT (RPeT) diantara syarikat Kewpie Malaysia dengan Horoyuki Industres dan Canzo di Melaka Halal Hub Serkam, di sini.Tambahnya, rakyat harus bersama-sama dalam menjayakan inisiatif itu sekali gus dapat memupuk kesedaran bersama dalam mensejahterakan negeri bersejarah itu.

(Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana Negeri, Datuk Rais Yasin ditemui pemberitapada Majlis Menandatangani MoU Projek RPeT diantara syarikat Kewpie Malaysia dengan Horoyuki Industres dan Canzo di Melaka Halal Hub Serkam)


Tuntutan kumpulan Sulu tidak berasas

KUALA LUMPUR, 27 Jun- Keputusan Mahkamah Rayuan The Hague hari ini sepatutnya menjadi penutup kepada sebarang tuntutan kumpulan Sulu terhadap aset Malaysia. Geostrategis, Prof. Madya Dr. Azmi Hassan berpandangan sebarang tuntutan pada masa hadapan adalah tidak berasas.Ini berikutan perjanjian asal antara British dengan pihak Sulu tidak menyatakan bahawa sebarang percanggahan perlu melalui proses timbang tara."Keputusan The Hague itu saya lihat sebagai menutup segala lubang yang ada digunakan waris Sulu dan peguamnya untuk menuntut apa yang dikatakan hak. "Bagi saya seharusnya waris Sulu berhentilah kerana tidak memberi manfaat kepada mereka dan kita kalau mereka teruskan juga," kata Azmi kepada RTM di sini. Mahkamah Rayuan Paris pada Jun turut mengetepikan rayuan kumpulan Sulu berkenaan penguatkuasaan 'partial award' berjumlah US$15 bilion diputuskan penimbang tara, Dr Gonzalo Stampa pada 2020.

(Prof. Madya Dr. Azmi berkata tuntutan kumpulan Sulu tidak berasas)


SKM bakal diiktiraf, usaha tingkat kebolehpasaran graduan - Zahid

PUTRAJAYA, 27 Jun- Sijil Kemahiran Malaysia (SKM) bakal diiktiraf setaraf Sijil Pelajaran Malaysia (SPM) dalam usaha meningkatkan kebolehpasaran graduan Pendidikan dan Latihan Teknikal dan Vokasional (TVET) di Malaysia.Timbalan Perdana Menteri, Datuk Seri Dr Ahmad Zahid Hamidi yang juga Pengerusi Majlis TVET Negara berkata kertas dasar mengenai cadangan itu akan dibawa ke peringkat jemaah menteri dalam tempoh dua minggu untuk pertimbangan."Kertas dasar akan dibawa ke kabinet untuk menentukan bahawa sijil-sijil ini akan turut diiktiraf sebagai sijil yang sama taraf atau lebih tinggi daripada sijil SPM.Ini akan dapat membantu mereka para graduan masuk ke pasaran samada swasta ataupun kerajaan berdasarkan kepada sijil-sijil yang akan dikeluarkan itu," kata Zahid kepada pemberita pada sidang media selepas melancarkan Portal TVET (Pendidikan dan Latihan Teknikal dan Vokasional) MADANI, petang tadi.

Zahid sebelum itu mempengerusikan Mesyuarat Majlis TVET (MTVET) Negara, turut memaklumkan bahawa terdapat beberapa perubahan dasar yang dirancang dalam memastikan sektor TVET terus berkembang."Kita tidak lagi berfikir secara silo tetapi melakukan koordinasi sebaik-baiknya dengan 12 kementerian, pihak Syarikat Berkaitan Kerajaan (GLC) dan pihak swasta bagi memastikan tidak ada yang tertinggal dalam merebut peluang pekerjaan ini," tambah Zahid.Tambah Zahid lagi, pemerkasaan TVET adalah bertujuan mengurangkan kebergantungan kepada tenaga kerja asing dan merapatkan jurang pengangguran yang berlaku di negara ini.


100,000 lagi tenaga kerja asing diperlukan

PUTRAJAYA, 27 Jun- Lebih 400,000 pekerja asing telah dibawa masuk ke negara ini bagi mengisi pekerjaan di lima sektor utama yang kritikal.Menurut Menteri Dalam Negeri, Datuk Seri Saifuddin Nasution Ismail, mereka dibawa masuk menerusi dua dasar iaitu kelonggaran bagi kelulusan pekerja asing dan program rekalibrasi awal."Bagi kedua-dua polisi ini kita telah berjaya membawa masuk pekerja sehingga sekarang ini angkanya adalah sekitar 400,000 bagi kelima-lima sektor pembinaan, pembuatan, perkhidmatan, perladangan dan pertanian. Bermaksud kita perlu mengisi sekitar 100,000 lagi tenaga kerja," kata Saifuddin dalam sidang media selepas Mesyuarat Jawatankuasa bersama Mengenai Pengurusan Pekerja Asing ke-8 di sini. Menurutnya, jika dilihat daripada jumlah kuota diluluskan dan rekalibrasi yang sudah daftar,beliau yakin keperluan tenaga kerja ini boleh dipenuhi selewat-lewatnya pada suku kedua tahun ini.Terdahulu, Kementerian Sumber Manusia meluluskan kuota pekerja asing seramai 1.136 juta pekerja setakat bulan ini bagi semua sektor.Manakala program Rekalibrasi 2.0 yang dilaksana KDN melibatkan 680,000 pekerja dan menjadikan jumlah keseluruhan pekerja asing seramai 1.8 juta orang.

(Datuk Seri Saifuddin semasa mempengerusikan Mesyuarat Jawatankuasa Bersama Antara Menteri Dalam Negeri dan Menteri Sumber Manusia Mengenai Pengurusan Pekerja Asing)


PRU15: Kemenangan Ahli Parlimen Kuala Terengganu terbatal

KUALA TERENGGANU, 27 Jun- Mahkamah Pilihan Raya Terengganu membatalkan kemenangan kerusi Parlimen Kuala Terengganu (P.036) dalam Pilihan Raya Umum ke-15 (PRU15) lalu.Keputusan itu dibuat Hakim Datuk Seri Mohd Firuz Jaffril.Pempetisyen berjaya membuktikan wujud unsur rasuah ketika kempen PRU15.Responden diperintah membayar kos RM50,000 kepada pempetisyen dan membenarkan penangguhan keputusan selama 14 hari.Ia bagi membolehkan rayuan dan permohonan rasmi penggantungan Ahli Parlimen Kuala Terengganu, Datuk Ahmad Amzad Hashim daripada Parti Islam Se-Malaysia (PAS).Responden diwakili peguam Wan Rohimi Wan Daud, Saifuddin Othman, Mohd Nasir Embong dan Azrul Rizal manakala calon Barisan Nasional (BN) diwakili Datuk Mohd Hafarizam Harun, Muhammad Amin Othman, Norhazira Abu Haiyan dan Mohamed Baharudeen Mohamed Arif."Hakim pilihan raya telah membuat dapatan bahawasanya pemberian bantuan walaupun atas asas ia adalah program rasmi kerajaan negeri yang telah diluluskan dalam Dewan Undangan Negeri (DUN), seterusnya telah menjadi enakmen adalah rasuah sekiranya dibuat dalam tempoh waktu berkempen," kata Hafarizam ketika ditemui pemberita hari ini di Kompleks Mahkamah Kuala Terengganu.

(Pengerusi Barisan Nasional Terengganu, Datuk Seri Ahmad Said bersama barisan peguam serta jentera BNditemui pemberita di Kompleks Mahkamah Kuala Terengganu)

Terdahulu, BN Terengganu memfailkan petisyen bagi membatalkan keputusan PRU15 bagi Parlimen Kuala Terengganu.Petisyen itu difailkan atas dakwaan PAS memberi sogokan kepada pengundi dengan mengagihkan wang bantuan melalui beberapa insentif.Pada PRU15 lalu, Datuk Ahmad Amzad memenangi kerusi Parlimen Kuala terengganu selepas memperoleh 63,016 undi.Sementara itu, di mahkamah sama, Hakim Mahkamah Tinggi, Datuk Hassan Abdul Ghani menolak petisyen yang difailkan calon BN untuk membatalkan kemenangan Presiden PAS, Tan Sri Abdul Hadi Awang pada PRU15 lalu.Keputusan itu sekali gus mengekalkan Abdul Hadi Awang kekal sebagai Ahli Parlimen Marang.


Kes Sulu: Malaysia peroleh kemenangan penting di Mahkamah Rayuan The Hague

KUALA LUMPUR, 27 Jun- Kerajaan Malaysia mengalu-alukan keputusan Mahkamah Rayuan The Hague yang telah memihak kepada negara ini dengan menolak untuk mengiktiraf Final Award yang dikeluarkan melalui proses timbang tara yang tidak sah dan disalahgunakan oleh pihak yang mendakwa sebagai waris kepada kumpulan Sulu.Menerusi kenyataan, Perdana Menteri Datuk Seri Anwar Ibrahim berkata keputusan ini sekali gus menghalang apa-apa usaha oleh pihak yang menuntut untuk menguatkuasakan tuntutan mereka yang tidak sah terhadap Kerajaan Malaysia di Belanda.Beliau berkata keputusan Mahkamah Rayuan The Hague ini merupakan satu lagi kemenangan penting kepada Kerajaan Malaysia rentetan daripada keputusan Mahkamah Rayuan Paris pada 6 Jun 2023. "Kerajaan Malaysia yakin bahawa dengan keputusan ini, kerajaan semakin hampir untuk membatalkan sepenuhnya Final Award yang tidak sah dan disalahgunakan oleh Pihak yang Menuntut yang berjumlah hampir USD15 bilion yang dikeluarkan oleh Dr. Gonzalo Stampa dan sekali gus menjadikan tuntutan tersebut hanyalah sebagai sebahagian daripada sejarah."Malaysia percaya bahawa keputusan Mahkamah Rayuan The Hague pada hari ini, bersama-sama dengan keputusan Mahkamah Rayuan Paris baru-baru ini akan menamatkan usaha sia-sia Pihak yang Menuntut untuk menguatkuasakan Final Award di negara-negara lain",menurut kenyataan itu.

(Perdana Menteri Datuk Seri Anwar Ibrahim)

Perdana Menteri berkata sehingga kini, Kerajaan Malaysia tidak pernah berhenti dalam usaha untuk melindungi kedaulatan, keselamatan negara dan kepentingan negara. "Kerajaan Malaysia akan meneruskan usaha melalui apa-apa jua cara bagi menentang eksploitasi dan penyalahgunaan sistem timbang tara antarabangsa termasuk mengambil sebarang tindakan yang perlu bagi mendapatkan kembali segala kos perundangan dari sumber kewangan negara yang terpaksa dibelanjakan dalam menangani tuntutan ini."Kerajaan Malaysia yakin bahawa ia dapat menegakkan keadilan bagi seluruh rakyat Malaysia."Kes Sulu ini membuktikan bahawa terdapat pencabulan yang nyata terhadap kekebalan kedaulatan Malaysia yang merupakan suatu perkara penting bagi setiap warganegara Malaysia MADANI", katanya.Dalam pada itu, beliau turut merakamkan penghargaan kepada Pengerusi Sekretariat Khas yang juga Menteri Undang-Undang dan Reformasi Institusi Dato' Sri Azalina Othman, Menteri Luar Negeri Dato’ Seri Diraja Dr. Zambry Abdul Kadir, Menteri Komunikasi dan Digital Fahmi Fadzil.Selain itu, penghargaan turut diberi kepada Menteri Dalam Negeri Datuk Seri Saifuddin Nasution Ismail, Peguam Negara Tan Sri Idrus Harun dan semua Kementerian dan agensi berkaitan, termasuk peguam antarabangsa dan semua pihak yang terlibat dalam usaha tersebut.


Pensijilan halal, Malaysia sedia tawar kepakaran kepada Laos

VIENTIAN, 27 Jun- Malaysia sedia tawar kepakaran pensijilan halal kepada Laos.Kerjasama itu dapat direalisasikan menerusi Jabatan Kemajuan Islam (JAKIM).Menurut Perdana Menteri, Datuk Seri Anwar Ibrahim ia boleh membantu Laos memasuki pasaran eksport ke negara Islam."Saya telah beritahu Perdana Menteri Laos, Dr Sonexay Siphandone bahawa Malaysia ada kekuatan dan kemahiran dalam pensijilan halal yang mana tanggungjawab itu di bawah bidang kuasa JAKIM.Beliau sangat tertarik dengan cadangan itu dan akan mengarahkan pegawai-pegawainya segera bertindak bersama pihak JAKIM dan membantu Laos mengembangkan industri halal," kata Anwar kepada pemberita pada lawatan rasminya ke Laos hari ini.Tambah beliau, kerjasama halal yang bakal dijalin bakal menarik pelancong-pelancong asing ke Laos.

(Perdana Menteri, Datuk Seri Anwar Ibrahim bersama Perdana Menteri Laos, Dr Sonexay Siphandonedalam sidang media hari ini)


Tiada halangan caretaker guna kenderaan rasmi negeri

GEORGE TOWN, 27 Jun - Tidak ada sebarang halangan untuk kerajaan ‘caretaker’ menggunakan aset dan kemudahan kerajaan negeri termasuk kenderaan rasmi kerajaan.

Ia susulan kesemua mereka masih lagi menjalankan tugas pentadbiran walaupun Dewan Undangan Negeri (DUN) dibubarkan berkuatkuasa esok.

(Ketua Menteri Pulau Pinang, Chow Kon Yeow)

Ketua Menteri Pulau Pinang, Chow Kon Yeow berkata bagaimanapun selepas penamaan calon diumumkan kenderaan rasmi yang digunakan oleh exco-exco kerajaan negeri akan dihentikan penggunaannya.Ia berikutan ada antara mereka yang menjadi calon dan terlibat dengan aktiviti berkempen dalam Pilihanraya Negeri (PRN). “Tidak timbul masalah sebab kita belum mula berkempen secara rasmi dan masih dalam transisi ataupun kerajaan yang sedia ada", katanya.Jelasnya juga sebarang keputusan yang diputuskan oleh exco-exco masih boleh diumumkan walaupun ketika kerajaan sementara mentadbir.Malah, projek-projek sedia ada daripada kerajaan persekutuan juga masih boleh dilaksanakan.“Bagaimanapun, tidak ada sebarang halangan untuk kerajaan Persekutuan datang ke Pulau Pinang mengumumkan projek-projek kerana kerajaan tersebut bukanlah dalam mood caretaker”, katanya dalam sidang media selepas majlis Ucapan Ketua Menteri Pulau Pinang Sempena Pembubaran Dewan Undangan Negeri (DUN) Pulau Pinang, petang tadi.


Jejantas Rimba, promosi kelestarian biodiversiti negara - Nik Nazmi

KEPONG, 27 Jun- Forest Skywalk atau Jejantas Rimba yang diperbuat menggunakan aluminium berupaya menyokong industri pelancongan ke arah mempromosi kelestarian sumber biodiversiti negara.Menurut data Institut Penyelidikan Perhutanan Malaysia (FRIM), seramai 56,919 pelawat telah direkodkan mengunjungi jejantas itu sejak ia mula dibuka pada tahun 2020 sehingga Mac 2023.Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata produk ekopelancongan berkenaan turut mampu menjana pendapatan sebanyak RM768,168."Ini merupakan salah satu produk ekopelancongan yang sangat unik. Dibangunkan dengan struktur aluminium di atas silara hutan (forest canopy). Setakat Mac 2023, FRIM merekodkan seramai 56,919 pelawat telah berkunjung ke jejantas ini," kata Nik Nazmi kepada pemberita hari ini sempena lawatan kerjanya ke FRIM.Jejantas berukuran 50 meter tinggi dan 250 meter panjang itu mula beroperasi pada 31 Ogos 2020 dan dibiayai oleh Kementerian Pelancongan, Seni dan Budaya Malaysia (MOTAC).


Rangka kerja i-ESG, garis panduan jelas amalan lestari hijau

KUALA LUMPUR, 27 Jun- Rangka Kerja Alam Sekitar, Sosial dan Tadbir Urus Industri, i-ESG Kebangsaan berupaya memanfaatkan industri perniagaan hijau yang semakin berkembang di Asia Tenggara.Menteri Pelaburan, Perdagangan dan Industri, Tengku Datuk Seri Zafrul Abdul Aziz berkata, industri itu menawarkan peluang besar dengan pertumbuhannya diunjur mencecah AS$200 bilion menjelang 2030.

(Menteri Pelaburan, Perdagangan dan Industri, Tengku Datuk Seri Zafrul Abdul Aziz)

Bakal dilancarkan September ini, i-ESG Kebangsaan terdiri daripada empat komponen utama iaitu piawaian, sokongan dan insentif kewangan, pembinaan kapasiti dan mekanisme pasaran."Saya minta institusi kewangan pertimbangkan peruntukan lebih banyak kepada industri seperti PKS, pengilang dan syarikat tempatan, pengeksport dalam bidang antaranya sektor penyahkarbonan, mobiliti elektrik, tenaga hidrogen, penangkapan, penggunaan dan penyimpanan karbon (CCUS) dan semua yang terlibat, membantu meneruskan permintaan amalan lestari hijau yang semakin meningkat. Tambahnya rangka kerja itu bertujuan menggalakkan amalan lestari hijau dalam sektor pembuatan dengan menyediakan garis panduan yang jelas untuk semua sektor perniagaan.Beliau berkata demikian pada Persidangan Perbankan Malaysia Kedua anjuran Asian Institute of Chartered Bankers dan Persatuan Bank-bank Malaysia di ibu negara.


Industri francais, jualan langsung perkukuh ekonomi negara

PUTRAJAYA, 27 Jun- Sebanyak 21 syarikat jualan langsung menerima lesen jualan daripada Kementerian Perdagangan Dalam Negeri dan Kos Sara Hidup dalam usaha mengukuhkan ekonomi negara melalui industri francais dan jualan langsung.Ketua Setiausaha KPDN, Datuk Azman Mohd Yusof optimis, industri itu adalah platform terbaik bagi syarikat memasarkan produk dan menyampaikan perkhidmatan berkualiti bertaraf antarabangsa.Ia merupakan pendekatan kerajaan dalam membangunkan industri jualan langsung dan francais sejajar dengan visi KPDN iaitu menjadikan Perdagangan Domestik Tunjang Ekonomi Berpendapatan Tinggi. "KPDN amat berbangga dengan industri dan pencapaian industri jualan langsung di Malaysia yang berada di kedudukan keenam terbaik dunia dan nombor empat terbaik di Asia Pasifik. Ini adalah berdasarkan Laporan Jualan Peruncitan, Jualan Langsung Global 2021 yang dikeluarkan persatuan jualan langsung, World Direct Selling Organization," kata beliau kepada media di sini.46 Sijil Kelulusan Pendaftaran Francais dan lapan Sijil Pendaftaran Konsultan turut disampaikan kepada syarikat berkenaan.

(Datuk Azman berkata industri francais, jualan langsung perkukuh ekonomi negara)


Bekalan petrol, diesel sempena Aidiladha ditambah 1.09 juta liter

(Menteri Perdagangan Dalam Negeri dan Kos Sara Hidup KPDNDatuk Seri Salahuddin Ayub)

MUAR, 27 Jun- Kuota tambahan sebanyak 1.09 juta liter bagi minyak petrol dan diesel sempena Aidiladha diluluskan.

Ia melibatkan 311,000 liter petrol RON 95 dan 783,000 liter diesel di kawasan sempadan negara termasuk Johor Bahru.

Menteri Perdagangan Dalam Negeri dan Kos Sara Hidup (KPDN) Datuk Seri Salahuddin Ayub berkata, penambahan kuota itu bagi mengelak gangguan bekalan berikutan kemungkinan peningkatan penggunaan bahan api sempena cuti perayaan.Beliau juga memberi jaminan bekalan bahan api akan disalurkan kepada semua kawasan termasuk luar bandar dan kawasan pedalaman."Jadi ini bertujuan supaya tiada gangguan bekalan sepanjang Hari Raya Aidiladha dan itu langkah yang kita ambil untuk memastikan ia sampai pada semua stesen minyak bandar, luar bandar, kampung serta pedalaman. Kita akan memastikan bekalan bahan api mencukupi", katanya.Beliau ditemui pemberita selepas menyampaikan 200 ekor kambing pada Majlis Korban dan Akikah Rahmah di Muar.


31,600 jemaah haji Malaysia berkumpul di Arafah

MEKAH, 27 Jun- Kesemua 31,600 jemaah haji Malaysia kini berada di Arafah, bagi melaksanakan kemuncak ibadah haji iaitu berwuquf.Mereka yang dibawa menaiki bas sejak pagi semalam, selamat tiba awal pagi tadi.Menteri Di Jabatan Perdana Menteri (Hal Ehwal Agama), Datuk Dr Mohd Na’im Mokhtar menasihati para jemaah agar mengisi masa dengan memperbanyak amal ibadah dan berdoa sepanjang tempoh wuquf."Matlamat sebenar adalah mendapatkan haji yang mabrur. Kita tidak mahu perkara kecil mengalihkan perhatian kita daripada menyempurnakan ibadah haji. Ini sebahagian daripada ujian," kata Mohd Na’im kepada media di sini.Beliau yang tiba di kawasan perkhemahan Malaysia awal pagi tadi, turut melakukan tinjauan mesra bersama jemaah haji selepas waktu subuh tadi.Jemaah yang ditemui berpuas hati dengan perkhidmatan yang disediakan Tabung Haji termasuk keadaan khemah dan sajian makanan.Selepas Arafah, jemaah haji akan dibawa secara berperingkat untuk bermalam di Muzdalifah.

(Datuk Dr Mohd Na’im Mokhtar menasihati para jemaah agar mengisi masa dengan memperbanyak amal ibadah dan berdoa sepanjang tempoh wuquf)